WTC meriah, ramai teruja saksi pelancaran MEASAT-3d

PERDANA Menteri Datuk Seri Ismail Sabri Yaakob ketika hadir bagi menyaksikan siaran lintas langsung pelancaran MEASAT-3d dari Kourou Space Centre, French Guiana di Pusat Dagangan Dunia Kuala Lumpur (WTC-KL), semalam. Turut hadir Menteri Komunikasi dan Multimedia Tan Sri Annuar Musa. • Foto BERNAMA

KUALA LUMPUR: Biarpun tidak berada di Kourou, French Guaina, Amerika Selatan, orang ramai yang hadir di Pusat Dagangan Dunia (WTC) di sini tetap teruja untuk menyaksikan pelancaran satelit MEASAT-3d awal pagi semalam.

Seawal 3.00 pagi, kira-kira 600 jemputan terdiri daripada Menteri Kabinet, pegawai kanan kerajaan, penjawat awam, pelajar dan media memenuhi Dewan Merdeka, Aras 4, WTC bagi melihat sendiri pelancaran satelit MEASAT-3d secara langsung dari tapak pelancar Pusat Angkasa Lepas Eropah Kourou, French Guiana.

Suasana awal pagi menjadi semakin meriah dengan kehadiran Perdana Menteri Datuk Seri Ismail Sabri Yaakob bagi sama-sama menyaksikan pelancaran satelit paling canggih pernah dilancarkan oleh Malaysia melalui skrin gergasi.

Ismail Sabri tiba pada 4.36 pagi diiringi Menteri Komunikasi dan Multimedia Tan Sri Annuar Musa dan Timbalannya Datuk Zahidi Zainul Abidin.

Antara menteri Kabinet yang hadir ialah Menteri Sains, Teknologi dan Inovasi Datuk Seri Dr Adham Baba, Menteri Kanan Pendidikan Datuk Radzi Jidin, Menteri Kewangan Tengku Datuk Seri Zafrul Tengku Abdul Aziz,  Menteri Belia dan Sukan Datuk Seri Ahmad Faizal Azumu,  Menteri Pengangkutan Datuk Seri Dr Wee Ka Siong serta Menteri Pelancongan, Seni dan Budaya Datuk Seri Nancy Shukri.

Turut hadir Pengerusi Astro Malaysia Holdings Bhd Tunku Ali Redhaudin Tuanku Mukhriz dan Pengarah Measat Global Shaharul Rezza Hassan.

Sempena pelancaran itu, pameran pencapaian inovasi sepanjang 25 tahun di seluruh Malaysia dalam bidang penyiaran dan telekomunikasi turut diadakan.

Satelit yang dilancarkan menggunakan roket Ariane 5 di Pusat Angkasa Lepas Guiana dijangka mampu merapatkan jurang ketersambungan digital dan membentuk masa depan ketersambungan yang lebih baik untuk rakyat Malaysia, selaras inisiatif kerajaan melalui pelan Jalinan Digital Negara (JENDELA).

Satelit MEASAT-3d akan mengembangkan liputan Internet berkelajuan tinggi di kawasan pedalaman yang tidak mempunyai sambungan supaya mencapai 100 peratus kesalinghubungan Internet, sekali gus membolehkan rakyat menikmati kemudahan Internet dengan lebih baik. – Bernama

See author's posts


Jangan kerja bermusim – Rubiah Wang

ASAJAYA: Ranting Parti Pesaka Bumiputera Bersatu Sarawak (PBB) Sebandi Matang digesa agar tidak bekerja pada musim tertentu seperti pilihan raya sahaja.

Ahli Parlimen Kota Samarahan, Rubiah Wang berkata, pemimpin di peringkat akar umbi harus memberikan komitmen yang diperlukan oleh masyarakat.

“Saya ingin mengingatkat orang ramai khususnya jentera parti agar tidak bekerja pada musim tertentu seperti pilihan raya kerana khidmat dan komitmen mereka diperlukan secara berterusan oleh masyarakat.

“Banyak usaha pembangunan sedang dilaksanakan di Asajaya khususnya menaik taraf kemudahan sedia ada seperti jalan raya, bekalan air dan bekalan elektrik menerusi pelan tindakan yang telah dirancang dan dilaksanakan oleh Kerajaan Sarawak.

“Oleh itu, penglibatan pemimpin peringkat akar umbi dalam memantau serta mengikuti perkembangan terkini pembangunan di kawasan masing-masing supaya matlamat dan tujuan projek pembangunan di kawasan tersebut dapat dicapai dengan sempurna,” katanya.

Beliau berkata demikian ketika berucap semasa ziarah Ramadan di Kampung Sebandi Matang, Asajaya, baru-baru ini.

Turut hadir, Ketua Kaum Sebandi Matang, Bahren Samat dan Ketua Ranting Parti Pesaka Bumiputera Bersatu Sarawak (PBB) Sebandi Matang, Jaafar Paee.

Terdahulu, Rubiah melancarkan pengagihan bubur lambuk dan bubur pedas kepada sekitar 1,000 penduduk di Kampung Sebandi Matang dan sekitarnya.

Oleh JEAKQLEYN YACHO

See author's posts


Bangunkan masyarakat berinovatif, berdaya tahan

KOTA KINABALU: Pusat Ekonomi dan Inovasi Kreatif Sabah berada di landasan untuk membangunkan masyarakat yang kreatif, berinovatif dan berdaya tahan menerusi beberapa pencapaiannya walaupun hanya baru empat bulan beroperasi.

Meskipun dalam suasana pandemik Covid-19 yang masih berlaku sekarang, pusat itu terus melaksanakan fungsinya dan mempamerkan komitmen tinggi bagi membantu penginovasi tempatan serta industri dan menggalakkan mereka terus berinovasi.

Pengurus Besarnya, Viviantie Sarjuni berkata, antara pencapaian yang dicapai adalah memperkenalkan idea pelancongan berasaskan Augmented Reality (AR) atau Virtual Reality (VR), menggalakkan inovasi dalam kalangan penduduk tempatan dan menjalin kerjasama dengan Pusat Inovasi dan Kreativiti Global Malaysia (MaGIC).

“Idea pelancongan berasaskan AR atau VR itu terpilih dalam senarai 10 terbaik Startup Weekend secara dalam talian yang dianjurkan oleh Techstar, iaitu ‘seed accelerator’ Amerika yang diasaskan pada 2006 di Boulder, Colorado.

“Idea itu muncul daripada salah seorang peserta Zikri Zainudin, orang Sabah. Idea itu adalah untuk membuat perubahan kepada persepsi seseorang terhadap persekitaran fizikal mereka, apabila melihat melalui peranti tertentu.

“Dengan cara ini kami boleh memperlihatkan pengalaman perjalanan pelancong tanpa perlu pergi ke tempat tertentu. Ia sangat relevan terutamanya semasa pandemik ini,” katanya dalam kenyataan akhbar yang diedarkan kepada pemberita, di sini, semalam.

Viviantie berkata pencapaian itu sejajar dengan objektif pusat tersebut untuk melahirkan tenaga kerja cekap bertaraf dunia dengan mengumpulkan bersama-sama pekerja, idea dan sumber bagi menggalakkan usahawan membangunkan perniagaan yang berjaya, inovatif dan mampan dalam seluruh industri.

Menurutnya pusat tersebut menyasar untuk bekerjasama dengan masyarakat akar umbi, syarikat pemula niaga, firma teroka, universiti dan institusi penyelidikan, dengan memberi bantuan kepada mereka dari aspek perundangan serta mencari pelabur bagi memasarkan produk mereka ke seluruh dunia.

“Pusat itu berhasrat menggalakkan penggunaan instrumen digital seperti AR atau VR, Robotik, Internet Pelbagai Benda (IoT), Kecerdasan Buatan (AI), animasi dan pembuatan filem bagi menyokong inovasi serta mewujudkan lebih banyak peluang pekerjaan,” katanya.

Terdahulu hari ini, Ketua Menteri Sabah Datuk Seri Mohd Shafie Apdal melawat Taman Perindustrian Kota Kinabalu (KKIP) untuk meninjau beberapa pembangunan termasuk pusat inovasi tersebut yang merupakan inisiatif di bawah Kementerian Perdagangan dan Industri Sabah secara kerjasama dengan KKIP.

Bercakap kepada pemberita selepas lawatan itu, Mohd Shafie berkata belia Sabah menunjukkan minat terhadap inovasi dan celik teknologi tetapi menyatakan Sabah masih belum memanfaatkan sepenuhnya industri tersebut.

“Jika kita bangunkan tempat bagi mereka untuk mereka menggunakan pengetahuan mereka seperti menghasilkan filem dan filem pendek, saya pasti kita boleh melahirkan rakyat Sabah yang sangat kreatif dan inovatif,” katanya. – Bernama

See author's posts


Boleh ‘perang politik’ tapi jangan rugikan negara

KUALA LUMPUR: “Boleh perang politik, tapi jangan sesekali rugikan negara,” itu pesan Mejar (B) Latif Ladin kepada generasi masa kini sempena sambutan Hari Kebangsaan dan Hari Malaysia yang bakal disambut 16 September ini.

Latif adalah antara 114 anggota 19 Rejimen Askar Melayu Diraja (RAMD) Mekanis Malbat 1 Operasi Pertubuhan Bangsa-Bangsa Bersatu di Somalia (UNOSOM II) yang terbabit dalam pertempuran di Mogadishu, Somalia, kira-kira 27 tahun lepas.

Ketika itu, anggota tentera Malaysia yang dikenali sebagai ‘Malaysian Tigers’ dalam misi menyelamat 70 anggota elit US Rangers dan kru helikopter Black Hawk yang terperangkap di Pasar Bakara pada 3 dan 4 Oktober 1993 selepas misi persendirian Amerika Syarikat (AS) menangkap orang kanan Jeneral Mohamed Farrah Aidid, gagal.

“Jika ada satu harapan, saya nak negara kita kekal aman, tidak jadi seperti di Somalia. Kami bertempur di sana, kami tahu harga yang terpaksa dibayar dalam peperangan sehingga anggota kami terkorban.

“Kekalkan keamanan yang kita ada. Jangan bercakaran sesama sendiri. Boleh berperang politik tapi jangan sesekali rugikan negara.

“Jika negara kita bergolak, berperang, tiada siapa yang untung dan semuanya akan rugi,” kata wira Black Hawk Down itu kepada Bernama baru-baru ini.

Mengimbas insiden pertempuran di Mogadishu pada 3 dan 4 Oktober 1993, Latif berkata ia merupakan pengalaman yang tidak mungkin dilupakan seumur hidupnya walaupun telah bersara daripada Angkatan Tentera Malaysia (ATM) pada 1996.

Ketika insiden pertempuran di Mogadishu itu, Latif yang ketika itu bertindak sebagai Penolong Ketua Kompeni A berpangkat Kapten masih ingat bagaimana pasukan Malaysian Tigers   digerakkan ke Pasar Bakara, Mogadishu, pada 3 Oktober untuk menyelamatkan anggota tentera AS yang terperangkap.

Turut memerlukan bantuan anggota tentera Malaysia yang dilengkapi dengan kenderaan perisai APC Condor, adalah kru helikopter Black Hawk milik tentera AS yang terhempas kerana ditembak kumpulan militia yang setia kepada Farrah Aidid.

“Operasi Malbat 1 digerakkan   untuk selamatkan anggota tentera US Rangers yang terkepung. Saya masih ingat di sepanjang perjalanan peluru bersilang, termasuk tembakan RPG dan bila kita sampai ke lokasi, kawasan gelap. Kami bertahan daripada tembakan bertubi-tubi oleh militia Somalia,” katanya.

Ketika pertempuran itu, seorang anggota 19 RAMD Mekanis yang juga pemandu APC Condor iaitu Prebet Mat Aznan Awang telah terkorban akibat terkena tembakan RPG.

“Masa itu saya turun dari APC untuk tengok sendiri keadaannya selepas tahu anggota kita kena tembak. Bila saya buka saja APC (dipandu Mat Aznan), Koperal Sabri beritahu yang Mat Aznan dah tiada (maut), kena tembak.

“Saya tengok keadaan Mat Aznan, teruk berdarah kena tembak dari depan dengan RPG. Tembakan RPG itu tembus kereta perisai, kalau mesingan GPMG atau mesingan biasa takkan tembus,” kata Latif yang terus memaklumkan perkara itu kepada ketua platun terbabit, Leftenan Kamal Johari mengenai kematian anggota unitnya.

Latif berkata kematian Mat Aznan tidak mematahkan semangat anggota Malaysian Tigers   sebaliknya mereka menyempurnakan misi menyelamat itu dalam pertempuran sengit yang memakan masa sekitar lima jam dan berakhir pada 4.00 pagi, 4 Oktober 1993.

Media sebelum ini melaporkan lebih 100,000 butir peluru digunakan tentera Malaysia dalam pertempuran di Mogadishu itu yang juga pengalaman pertempuran bandar pertama dan paling sengit membabitkan anggota ATM dalam sejarah ketenteraan negara.

“Minta simpang (dijauhkan) negara kita daripada jadi seperti Somalia. Saya harap kita semua hargai keamanan yang kita ada ini, hargai keamanan ini untuk generasi akan datang,” katanya. – Bernama

See author's posts


Tidak rela hajat tersekat

SKUAD Kuching City FC tidak rela hasratnya untuk memburu slot ke Piala Malaysia 2021 tersekat ketika turun dalam perlawanan menentang Terengganu FC II (TFC II) pada aksi tertunda saingan Liga Premier di Stadium Pasir Gudang, petang ini.

Jueteru, Ketua Jurulatih Kuching City FC Irfan Bakti Abu Salim akui tugas mencabar bakal dihadapi anak didiknya biarpun bermain di gelanggang sendiri tatkala hanya memerlukan satu kemenangan untuk bersaing di pentas piala tertua di negara dan rantau Asia itu.

“Mahu tak mahu, kita mesti mendapatkan kemenangan menentang Terengganu ll dan kita tidak boleh tewas dan saya akan membariskan pemain terbaik berdepan dengan pasukan lawan petang ini,” katanya semalam.

Irfan berkata, beliau dijangka menurunkan pemain yang belum pernah beraksi dalam perlawanan kompetitif sebelum ini.

“Saya akan menurunkan empat atau lima pemain yang belum pernah diturunkan sebelum ini, tetapi kami perlukan senarai pemain yang terbaik untuk capai hasrat tiga mata mutlak,” ujarnya.

Jurulatih berpengalaman itu menegaskan anak buahnya tidak terikut-ikut dengan corak yang bakal dimainkan oleh pasukan kendalian Badrul Afzan Razali yang dilihat sentiasa menutup ruang terutama di posisi tengah bagi mengelak pasukan lawan menguasai posisi berkenaan.

“Kami perlu permainan sendiri. Kita menentang pasukan yang bagus seperti Terengganu ll dan ia pastinya bukan tugas yang mudah,” tambahnya.

Baliau turut memberi amaran kepada pemain-pemainnya agar berwaspada terhadap penyerang import Terengganu ll, Jordan Mintah yang mampu memberi ancaman kepada pasukan The Cats terutamanya di barisan benteng pertahanan.

“Saya mahu pemain pertahanan yang diterajui Aylton Ananias mampu menyekat serangan pihak lawan diterajui oleh Mintah yang bakal memberi ancaman kepada pasukan kita,” kata Irfan.

Beliau menjangkakan Terengganu ll akan turun habis-habisan kerana mereka mahu tamatkan saingan liga di tempat ketiga dan Kuching City juga mahu kemenangan untuk layak ke slot Piala Malaysia.

“Jadi perlawanan nanti ibarat ‘final’ buat kami dan pemain harus beri yang terbaik,” kata Irfan Bakti.

Kuching City hanya memerlukan tiga mata daripada baki tiga aksi untuk layak ke Piala Malaysia apabila pasukan ‘feeder’ seperti Johor Darul Ta’zim (JDT) II yang menghuni tangga ketiga, Terengganu FC II ditangga keempat dan Selangor FC 2 berada ditangga keenam tidak boleh beraksi dalam kejohanan berprestij itu.

Apa pun, Kuching City kini hanya memerlukan satu lagi kemenangan untuk mengesahkan dan memastikan mereka akan melayakkan diri ke Piala Malaysia.

Hanya lima pasukan terbaik Liga Premier (tidak termasuk kelab ‘feeder’ layak beraksi di Piala Malaysia 2021.

Oleh ADI SAFARMAN

See author's posts


Kadar kematian kanser AS menurun

RISIKO kematian akibat kanser di Amerika Syarikat (AS) menurun hampir satu pertiga dalam tiga dekad, hasil daripada diagnosis awal, rawatan yang lebih baik dan kurang perokok, kata analisis pada hari Rabu.

Kadar kematian kanser bagi lelaki dan wanita turun 32 peratus daripada kemuncaknya pada 1991 hingga 2019, kata Persatuan Kanser Amerika (ACS) dalam laporan tahunannya yang dikeluarkan baru-baru ini.

Penurunan itu mewakili kira-kira 3.5 juta jumlah kematian yang dapat dielakkan.

“Kejayaan ini sebahagian besarnya disebabkan oleh kurang orang yang merokok yang mengakibatkan penurunan dalam kanser paru-paru dan kanser berkaitan merokok yang lain,” katanya, sambil menambah bahawa kanser paru-paru menyebabkan lebih banyak kematian berbanding jenis lain.

Data menunjukkan kadar penurunan semakin pantas. Pada 1990-an, risiko menurun satu peratus setiap tahun. Antara 2015 dan 2019, kadar itu menyusut dua kali lebih cepat, yakni kira-kira dua peratus setahun.

“Penurunan yang ketara dalam kadar kematian kanser menunjukkan kuasa pencegahan, pemeriksaan, diagnosis awal, rawatan, dan potensi keseluruhan kami untuk bergerak lebih dekat ke dunia tanpa kanser.

“Dalam beberapa tahun kebelakangan ini, lebih ramai penghidap kanser paru-paru sedang didiagnosis apabila kanser itu berada pada peringkat awal dan akibatnya hidup lebih lama,” jelas laporan ACS.

Pada 2004, hanya 21 peratus individu yang didiagnosis dengan kanser paru-paru masih hidup selepas tiga tahun. Pada 2018, jumlah itu meningkat kepada 31 peratus.

Dalam pada itu, memperbaiki rawatan dan pemeriksaan awal juga membantu mengurangkan kadar kematian, tetapi perbezaan dalam hasil kanser berterusan.

ACS melaporkan bahawa kadar survival kanser adalah lebih rendah untuk orang kulit hitam berbanding orang kulit putih untuk hampir setiap jenis kanser. Wanita kulit hitam adalah 41 peratus lebih berkemungkinan untuk mati akibat kanser payudara berbanding wanita kulit putih, walaupun mereka empat peratus kurang berkemungkinan mendapatnya.

Bagi orang India Amerika dan Orang Asli Alaska mempunyai insiden kanser hati tertinggi berbanding mana-mana kumpulan kaum/etnik utama di AS – risiko lebih dua kali ganda berbanding orang kulit putih.

ACS mengaitkan jurang itu kepada ketidaksamaan dalam kekayaan, pendidikan, dan taraf hidup keseluruhan yang berpunca daripada perkauman struktur yang bersejarah dan berterusan serta amalan diskriminasi.

Selain itu, pandemik Covid-19 juga mengurangkan keupayaan orang ramai untuk mengakses perkhidmatan kanser, termasuk pencegahan, pengesanan dan rawatan, kata organisasi itu.

“Kelewatan dalam penjagaan ini mungkin akan memburukkan lagi jurang kanser memandangkan beban yang tidak sama rata yang ditanggung oleh wabak itu ke atas komuniti kulit berwarna,” laporan itu memberi amaran, sambil menambah bahawa angka itu tidak mengambil kira jumlah wabak kerana data terkini yang tersedia adalah dari 2019.

Kanser adalah punca kematian kedua paling biasa di AS selepas penyakit jantung.

Pada 2022, ACS menjangkakan 1.9 juta kes kanser baharu dan hampir 610,000 kematian – kira-kira 1,670 kematian sehari.

Menurut organisasi itu, 42 peratus daripada kes kanser yang diramalkan berpotensi dielakkan kerana ia boleh disebabkan oleh merokok, berat badan berlebihan, minum alkohol, pemakanan yang buruk dan kurang aktiviti fizikal.

Presiden Joe Biden, yang kehilangan anak lelakinya, Beau, akibat kanser otak pada 2015, mahu menjadikan perjuangan menentang penyakit itu sebagai keutamaan, tetapi setakat ini ia ‘dikalahkan’ oleh usaha memerangi wabak Covid-19. – AFP

See author's posts


19 maut, letupan tangki oksigen

TEHRAN: Sekurang-kurangnya 19 orang maut dalam kejadian letupan di sebuah klinik di utara Tehran, Iran pada Selasa, lapor agensi berita Xinhua, memetik  jurucakap Jabatan Bomba Jalal Maleki.

Beliau berkata, 15 daripada mangsa yang maut itu terdiri wanita dan empat lelaki manakala enam lagi cedera.

Seramai 20 orang yang terperangkap dalam bangunan itu diselamatkan anggota bomba, tambah beliau.

Letupan kuat itu turut menyebabkan kebakaran di bangunan Klinik Perubatan Sina yang terletak di kawasan sesak  dekat dengan dataran Tajrish.

Laporan media tempatan mengatakan punca kejadian disebabkan tangki oksigen meletup. – Bernama

See author's posts


Tujuh lelaki, seorang wanita tempatan diberkas terlibat judi dalam talian

KUCHING: Seramai tujuh lelaki dan seorang wanita ditangkap kerana disyaki terlibat dalam kegiatan perjudian dalam talian.

Ketua Polis Daerah Kuching, Asisten Komisioner Ahsmon Bajah berkata, kesemua warga tempatan itu dicekup menerusi lapan Operasi Dadu pada 6 hingga 12 Februari lalu.

Katanya, operasi dijalankan oleh Cawangan D7 Bahagian Siasatan Jenayah Ibu Pejabat Polis Daerah (IPD) Kuching dan Ibu Pejabat Polis Kontinjen (IPK) Sarawak di sekitar daerah ini terutama di kawasan pentadbiran Balai Polis Gita.

“Sebanyak lapan kertas siasatan telah dibuka dan disiasat di bawah Seksyen 4(1) (c) Akta Rumah Judi Terbuka 1953 iaitu perjudian dalam talian yang memperuntukkan hukuman denda minimum RM5,000 sehingga RM50,000 dan penjara sehingga tiga tahun.

“Turut dirampas wang tunai berjumlah RM649 dan lapan unit telefon bimbit serta beberapa keping keratan kertas bertulis kata laluan dan angka,” katanya dalam kenyataan, hari ini.

Justeru, Ahsmon memohon kerjasama orang ramai untuk menyalurkan sebarang maklumat berkaitan aktiviti perjudian di Daerah Kuching dan laporkan di balai polis berhampiran untuk tindakan lanjut.

Oleh Connie Chieng

See author's posts


PELUANG PENALTI DIPERSIAKAN

KUCHING City FC berjaya menyekat kemaraan Negeri Sembilan untuk mengukuhkan kedudukan sebagai pendahulu liga apabila sekadar seri tanpa jaringan dalam aksi Liga Perdana di Stadium Tuanku Abdu Rahman, Paroi, Seremban malam semalam.

Kedua-dua pasukan gagal menterjemahkan sebarang gol sepanjang perlawanan sekali gus hanya mampu terikat tanpa jaringan.

Memasuki minit ke-75, peluang pasukan kendalian Irfan Bakti Abu Salim mendapatkan gol pertama selepas dianugerahkan sepakan penalti gagal disudahi dengan sempurna.

Bryan Jone Anicezio gagal menyempurnakan peluang terbaik itu apabila sepakannya berjaya ditepis penjaga gawang tuan rumah, Mohd.Muhaimin Mohamad.

Berbaki 10 minit perlawanan skuad The City Boys membuat serangan bertubi-tubi namun tiada sebarang jaringan berjaya dihasilkan.

Sehingga tamat perlawanan,kedua-dua pasukan terus terikat tanpa sebarang jaringan dan masing-masing membawa pulang satu mata.

Keputusan tersebut menyaksikan Negeri Sembilan kekal rekod tanpa kalah selain kekal menghuni tangga teratas Liga Perdana dengan 14 mata selepas mengharungi enam perlawanan.

Kedudukan kedua dihuni Sarawak United yang berbeza satu mata namun memiliki kelebihan satu perlawanan manakala Kuching City yang berada di tangga kesembilan.

Aksi seterusnya Kuching City ialah bertandang ke Stadium UiTM Shah Alam menentang Skuad Projek MSNFAM pada Rabu ini, jam 9.00 malam.

Oleh ADI SAFARMAN

See author's posts


‘Coach Siva’ tinggalkan Sarawak

KETUA jurulatih pasukan hoki Sarawak, C. Sivasubramaniam mengucapkan selamat tinggal kepada pasukan bimbingannya kerana mahu memberi tumpuan kepada keluarga buat masa ini sebelum mempertimbangkan untuk kembali semula ke kancah sukan hoki.

Jurulatih berusia 69 tahun dari Kedah itu memutuskan untuk tidak memperbaharui kontraknya bersama Persatuan Hoki Sarawak (SHA) yang tamat pada 30 Jun lepas, setelah membimbing pasukan tersebut selama 14 tahun walaupun pernah cuba dipikat oleh negeri-negeri lain dalam tempoh berkenaan.

“Sememangnya saya berasa sedih untuk meninggalkan Sarawak tetapi saya tidak mempunyai pilihan lain demi memenuhi komitmen keluarga saya pada masa ini. Mungkin selepas enam bulan saya akan fikirkan semula langkah yang berikutnya,” katanya kepada Bernama baru-baru ini.

Lebih mesra dengan panggilan ‘Coach Siva’ dalam kalangan anak buahnya, beliau mula mengendalikan pasukan hoki Sarawak pada 2006 dan pada tahun sama, pasukan hoki wanita negeri itu berjaya meraih pingat emas di temasya Sukan Malaysia (Sukma) di Kedah.

Sepanjang perkhidmatan beliau, kira-kira 20 pemain hoki wanita Sarawak dipanggil menyertai skuad kebangsaan ke beberapa kejohanan antarabangsa, bagaimanapun kebanyakan mereka kemudiannya menarik diri atas alasan peribadi.

Antaranya ialah penjaring gol prolifik Fazilla Sylvester Silin yang telah membuat 80 penampilan bersama skuad kebangsaan sejak pertama kali beraksi di peringkat antarabangsa pada temasya Sukan SEA Korat, Thailand pada 2007.

Siva memulakan pembabitan dalam sukan hoki sebagai pemain di negeri asalnya  pada 1969 dan aksi beliau di padang telah menarik perhatian jurulatih Selangor ketika itu, C. Paramalingam yang kemudiannya membawa beliau menyertai pasukan negeri berkenaan setahun kemudian.

Walaupun tidak pernah beraksi bersama pasukan kebangsaan, kecemerlangan Siva adalah dalam bidang kejurulatihan yang menyaksikan beliau melatih dua pasukan peringkat umur di Selangor sebelum membimbing Perak muncul juara hoki Sukma  Perak 1994.

Semasa mengendalikan pasukan hoki wanita kebangsaan, beliau membimbing pasukan itu ke dua edisi Sukan SEA iaitu pada 1993 dan 1995, Piala Remaja Asia, Kejohanan Pra Piala Dunia, Piala KT, Sukan Komanwel dan perlawanan ujian menentang pasukan New Zealand.

Sementara itu, presiden SHA, Datin Mary Sadiah Zainuddin berkata Siva telah menyatakan hasrat  untuk meninggalkan persatuan tersebut sejak tahun lepas tetapi mereka berjaya memujuknya untuk kekal sehingga Sukma yang sepatutnya berlangsung tahun ini.

“Walaupun Sukma telah ditunda ke tahun depan berikutan penularan pandemik COVID-19, namun disebabkan komitmen peribadi Coach Siva yang beliau tidak dapat tangguhkan lagi, kami terpaksa menerima keputusan beliau,” kata Mary Sadiah.

Menurutnya, sumbangan Siva kepada hoki negeri Sarawak adalah terlalu besar sehinggakan sanggup memperkenalkan sukan itu kepada murid sekolah luar bandar bagi memupuk minat mereka dalam sukan hoki pada usia muda. – Bernama

See author's posts


Danau Desa Ilmu ‘peremata ke berega’

LEBUH maya Menteri Besai Tan Sri Muhyiddin Yassin ngerah Atur Mindah Betagang Besyarat (PKPB), nyata amat semua rayat Malaysia tuchum.

Bisi nya gaga ati ulih betemu enggau diri sebilik enggau mega kaban belayan ke lama udah enda betemu. Bisi nya gagit ati deka nurun gawa sereta muka baru dagang sida.

Nyata amat, pegaga ati sida mega diasai ulih orang ke lama udah enda ngelantangka ati.

Lebuh kitai nyebut bekaul enggau pengawa ngelantangka ati, endur ke manah sereta kondusif nyadika pekara ke beguna ungkup orang ke datai.

Ba peranak Kota Samarahan, Tasik Desa Ilmu nya sebengkah palan alai ngelantangka ati ke tebilang lalu enda tau enda dilawa ulih peranak ditu.

Tasik itu dianggap batu peremata ke belalai di Palan Berumah Desa Ilmu.

MUNTANG ALAI SINGGAH SERETA DILAWA

Palan nya muntang alai kitai singgah sereta dilawa ulih peranak ditu. Penyauh tasik tu ari Summer Mall enggau Aiman Mall semina dua kilometer.

Semak ninting hari danau tu penuh alai orang ke datai enda ngira bansa enggau tikas umur ke deka ngereja aktiviti bepengerai ditu.

Baka selama, mayuh orang ke datai maya lemai hari enggau mega ujung minggu. Trek pejalai kaki lebih kurang satu kilometer ngelingi danau nyata nyadi endur ke dipilih orang ke rinduka pengawa joging datai kitu.

Tambah mega, pemanah rampa menua ngelingi danau tu nyadika palan ke manah ditapat kena nenaika runding begulai enggaudiri sebilik.

Danu tu bisi dua palan alai begelumu kena ngemuntangka orang ke datai deka milih biu ke dikerindu ati. Genap palan nya ngembuan pemanah panoramana iya empu.

Kelimppah nya, bisi perengka alai besenam enggau seruyuk alai singgah di kedua-dua palan nya. Sekeda bangku semin mega udah disediaka di sekeda endur kelebih aagi ba sepemanjai trek pejalai kaki.

Semua perengkaguna tu udah disediaka lalu diintu ulih Kunsil Bekuasa Kandang Menua (PBT) nengah bantu pengari rakyat di sitak nya.

Enda semina nya aja, Danau Desa Ilmu mega nyadika palan alai orang ke rindu bemain Bot ai chara remote control enggau dron ngelepaska gian sida.

Tu kebuah Danau Desa Ilmu nya nyadika batu peremata pengabis berega di Kota Samarahan.

See author's posts


Siasat dakwaan kadar cukai sewa naik lebih 100 peratus

SIBU: Siasatan akan dijalankan mengenai aduan segelintir pemilik tanah berkaitan isu kenaikan melebihi 100 peratus cukai sewa yang disemak semula berkuat kuasa pada 1 Januari lalu.

Timbalan Menteri Kesihatan Awam, Perumahan dan Kerajaan Tempatan II, Michael Tiang berkata, beliau akan melakukan siasatan untuk memastikan perkara itu benar atau sebaliknya.

Menurutnya, walaupun diumumkan bahawa kenaikan cukai tidak melebihi 100 peratus, beberapa pemilik tanah telah membentangkan rekod dan bukti bahawa kenaikan itu sememangnya melebihi 100 peratus.

“Sesetengah pemilik tanah pergi ke Jabatan Tanah dan Survei untuk membayar cukai tanah bagi t2023. Mereka terkejut kerana kadar bayaran yang diminta melebihi kenaikan 100 peratus.

“Sehubungan itu, saya meminta mereka (pemilik tanah) untuk mengumpul semua rekod dan memberikannya kepada saya untuk mengesahkan maklumat ini dengan Jabatan Tanah dan Survei.

“Saya akan menjalankan siasatan, jika perkara ini benar, maka ia adalah isu yang serius. Saya akan membawa perkara ini kepada pemimpin tertinggi dan jabatan berkaitan,” katanya.

Beliau berkata demikian kepada pemberita selepas sesi dialog bersama Dewan Perniagaan dan Perindustrian Cina Sibu (SCCCI) dan Persatuan Industri Maritim Sarawak (SAMIN) di sini.

Ahli Dewan Undangan Negeri (ADUN) Pelawan itu berkata, pemilik tanah tidak membantah sekiranya kadar yang mereka bayar mengikut pengumuman rasmi.

“Jika kenaikan itu melebihi 100 peratus, ia agak memudaratkan ekonomi tempatan dan ekonomi Sarawak terutamanya semasa pasca Covid-19.

“Saya akan membuat susulan mengenai perkara ini dan saya akan meminta mereka menyerahkan bukti kepada saya,” katanya.

Untuk rekod, kadar sewa baru meningkat daripada 22 sen kepada RM1.62 semeter persegi bagi rumah kedai;  20 sen kepada RM1.46 semeter persegi untuk kegunaan komersial lain selain daripada rumah kedai dan pelabuhan, perlombongan, mineral dan penggunaan unsur surih;  daripada 9 sen kepada 43 sen bagi setiap meter persegi untuk kegunaan industri;  penggunaan pejabat dan pembangunan bercampur daripada 5 sen kepada 23 sen sekaki persegi;  untuk rekreasi dari 3 sen hingga 12 sen bagi setiap meter persegi;  penggunaan industri minyak dan gas pada 54 sen sekaki persegi;  dan guna tanah lain dari 2 sen hingga 8 sen sekaki persegi.

Oleh AKUN GIMAN

See author's posts


149 gerai untuk disewa di Karnival Selangau

SIBU: Sebanyak RM200,000 diperuntukkan oleh Kementerian Pelancongan, Industri Kreatif dan Seni Persembahan kepada Majlis Daerah Luar Bandar Sibu (MDLBS) bagi menjayakan Karnival Selangau 2023 yang akan berlangsung mulai 27 hingga 29 Julai depan.

Timbalan Pengerusi Majlis Daerah Luar Bandar Sibu Wong Ching Yong berkata, sebanyak 149 gerai jualan disediakan oleh penganjur untuk disewa.

“Kita berharap penganjuran pesta ini dapat membantu masyarakat di Daerah Selangau menjana ekonomi dan meningkatan pendapatan penduduk,” jelasnya pada sidang media di pejabat  Majlis Daerah Luar Bandar Sibu, hari ini.

Katanya, majlis perasmian dijangka disempurnakan oleh Timbalan Premier Sarawak Dato Sri Dr Sim Kui Hian.

“Acara kemuncak karnival yang akan diadakan di pasar lama sekitar Tebingan Pekan Selangau untuk Karnival Selangau adalah Safari Rakit Selangau pada 29 Julai, anjuran bersama Grit Event Management.

“Upacara pelepasan dari Rumah Seli, Nanga Senunok, Ulu Mukah Selangau, sejauh 29 kilometer dan mengambil masa dalam lima jam untuk sampai ke garisan penamat iaitu di Tebingan Selangau,” ujarnya.

Majlis penutupan karnival tersebut, katanya lagi, dijangka disempurnakan oleh Menteri Pelancongan, Industri Kreatif dan Seni Persembahan yang juga Menteri Belia dan Sukan, Dato Sri Abdul Karim Rahman Hamzah.

Oleh AKUN GIMAN

See author's posts


Hebahan tentang ikan tilapia tidak selamat dimakan adalah palsu – DOF

KUALA LUMPUR: Jabatan Perikanan Malaysia (DOF) hari ini memaklumkan bahawa hebahan berbentuk poster di aplikasi WhatsApp mengenai ikan tilapia tidak selamat dimakan dan boleh menyebabkan penyakit seperti kanser adalah palsu.

DOF dalam kenyataan memaklumkan ikan tilapia adalah ikan yang diternak dengan pemberian makanan rumusan menggunakan sumber protein daripada ikan dan tumbuhan.

Menurut kenyataan itu “genetically modified” (GM) atau terubah suai genetik soya dan jagung turut digunakan bagi mengurangkan penggunaan tepung ikan dan telah mendapat kelulusan daripada pihak berkuasa Norway serta Kesatuan Eropah.

“Tumbuhan ini telah digunakan secara meluas dalam makanan rumusan salmon, tilapia dan kap. Tiada laporan secara spesifik berkaitan kesan negatif kepada manusia yang memakan ikan tilapia yang telah diberi makan GM soya atau jagung oleh FAO (Pertubuhan Makanan dan Pertanian), CODEX dan USFDA (Pentadbiran Makanan dan Ubat-Ubatan Amerika Syarikat).

“CODEX, WHO (Pertubuhan Kesihatan Sedunia) dan FDA sebagai organisasi yang bertanggungjawab, pasti menyedari kesan dan akibat sekiranya ikan tilapia tidak selamat kepada pengguna,” menurut kenyataan itu.

Mengenai dakwaan bahawa tilapia adalah ikan yang tidak bertulang dan tiada kulit, DOF menegaskan ia tidak berasas memandangkan terdapat negara seperti Brazil yang menggunakan kulit tilapia untuk membuat dompet, tali, beg duit dan kasut.

Dakwaan bahawa tilapia mengandungi “dioxin”, iaitu sejenis bahan sampingan yang terbentuk melalui proses kimia, kenyataan itu memaklumkan ia boleh terhasil daripada kejadian semula jadi seperti letusan gunung berapi dan kebakaran hutan.

“Ikan yang diternak di dalam air yang tercemar dengan bahan ini akan menyebabkannya berkumpul di dalam isi ikan tersebut, tidak mengira sama ada ikan tilapia atau jenis ikan yang lain. Oleh itu, pemilihan kawasan ternakan yang bebas daripada bahan kimia ini penting untuk mengelakkan ia daripada tercemar dengan unsur bahaya.

“Jabatan Perikanan juga telah memantau 200 ladang akuakultur yang mempunyai sijil myGAP dan kawalan penyakit bagi menjamin kualiti pengeluaran sumber akuakultur negara,” menurut kenyataan itu.

Sementara itu, Ketua Pengarah Perikanan Datuk Adnan Hussain dalam kenyataan sama menasihatkan orang ramai agar tidak mudah terpengaruh dengan hebahan palsu, selain menegaskan ia boleh menjejaskan industri akuakultur negara.

Jumlah pengeluaran ikan tilapia bagi 2021 adalah 37,609 tan metrik yang menyumbang kepada pendapatan negara sebanyak RM380 juta. – Bernama

See author's posts


Anggota disaran galas tugas sebagai satu amanah – Junaidi

KUCHING: Anggota badan beruniform Dewan Bandaraya Kuching Utara (DBKU) diharap agar lebih peka dengan keadaan persekitaran dan sentiasa berusaha untuk memberikan perkhidmatan terbaik buat semua warga kota Kuching.

Timbalan Menteri Utiliti dan Telekomunikasi (Utiliti), Datuk Dr Abdul Rahman Junaidi berkata, mereka (anggota) perlu menganggap tugas yang telah diberikan sebagai satu amanah dan tanggungjawab yang perlu dipikul dan dilaksanakan dengan semangat yang tinggi.

“Bekerjalah dengan penuh kesungguhan, komited dan galaslah amanah yang telah dipertanggungjawabkan kepada anda semua sebaiknya,” katanya pada Majlis Amanat Khas dan Perbarisan Anggota Badan Beruniform DBKU di Depo DBKU, hari ini.

Katanya lagi, sepanjang 2021 dan 2022, anggota badan beruniform DBKU telah meletakkan sepenuh usaha dalam menangani ancaman pandemik Covid-19.

Disebalik memenuhi tugas sekunder tersebut, anggota badan beruniform juga tetap meneruskan tugas-tugas utamanya bagi memastikan keselamatan, kebersihan, ketenteraman dan keharmonian bandar raya Kuching terjamin dan bebas daripada penyakit, pencemaran dan selamat dihuni oleh warga bandaraya.

“Banyak lagi perkara yang telah kita lalui dan kejayaan-kejayaan yang dicapai sepanjang tahun yang lalu. Namun begitu, secara keseluruhannya, saya amat berbangga dengan prestasi anggota badan beruniform DBKU.

“Anda semua telah berjaya melaksanakan tugas-tugas mempertahankan keharmonian bandar raya Kuching serta pada masa sama, Berjaya memenuhi tuntutan memastikan kesejahteraan buat warga kota Kuching ini tercapai,” katanya lagi.

Katanya, hasil usaha ini, kita dapat melihat warga kota menunjukkan kepercayaan yang tinggi dan bergantung harap terhadap keupayaan DBKU.

“Warga kota Kuching yakin bahawa khidmat yang diberikan oleh DBKU bukan sahaja berkesan, malah ia lebih dari itu kerana anggota badan beruniform DBKU sanggup berkorban apa sahaja demi kepentingan bandar raya Kuching,” katanya.

Oleh NUR AIN OTSMAN

See author's posts


Anwar dakwa ada ‘sokongan kukuh dan meyakinkan’

KUALA LUMPUR: Presiden Parti Keadilan Rakyat (PKR) Datuk Seri Anwar Ibrahim semalam mendakwa mendapat sokongan yang ‘kukuh dan meyakinkan’ untuk membentuk kerajaan baharu menggantikan kerajaan Perikatan Nasional (PN).

Anwar berkata, beliau telah mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di Institut Jantung Negara.

“Alhamdulillah kini saya telah dapat sokongan yang kukuh dan meyakinkan daripada Ahli-ahli Parlimen untuk saya persembahkan kepada Yang di-Pertuan Agong.

“Dengan sokongan dan majoriti kukuh dan meyakinkan, bermakna kerajaan Perdana Menteri Tan Sri Muhyiddin Yassin telah jatuh,” katanya pada sidang media di sini semalam.

Tanpa mendedahkan jumlah sokongan dan nama parti yang menyokong beliau, Anwar, yang juga Ketua Pembangkang  berkata, sokongan yang diterima adalah daripada kalangan pemimpin Melayu dan Islam.

Membayangkan sokongan itu sebagai jauh daripada majoriti kecil, Anwar berkata semua langkah dan perincian lanjut akan didedahkan selepas pertemuan dan menghadap Yang di-Pertuan Agong.

Sementara itu, ditanya kemungkinan penubuhan gabungan baharu yang bakal menggantikan kerajaan PN, beliau tidak menolak kemungkinan perkara itu.

“Sudah tentu akan ada satu gabungan dengan rakan yang baharu. Melalui sokongan ini kami akan membincangkan satu bentuk muafakat dan persefahaman yang baharu.

“Kami mahukan sebuah kerajaan yang kukuh dan menolak segala bentuk ketidakadilan,” katanya pada sidang media yang dihadiri pemimpin utama PKR.

Ditanya mengenai kemungkinan bekerjasama dengan Muhyiddin bagi pembentukan gabungan baharu, Ahli Parlimen Port Dickson itu berkata, beliau mengalu-alukan jika Muhyiddin sedia bekerjasama dan menyertainya.

“Saya tidak mempunyai masalah peribadi dengan beliau. Kesediaan dia bekerjasama akan membantu supaya perubahan dan peralihan, aman dan teratur, seandainya beliau bersedia berkhidmat dengan apa-apa kedudukan yang sesuai,” katanya.

Menyentuh penglibatan Tun Dr Mahathir Mohamad, Anwar berkata buat masa sekarang pemimpin Parti Pejuang Tanah Air itu belum menunjukkan sebarang sokongan kepadanya.

Presiden PKR itu menegaskan bahawa apa yang diumumkannya semalam tidak ada kaitan dengan Pilihan Raya Negeri (PRN) Sabah yang sedang berlangsung.

“Sabah itu merupakan pilihan raya yang sedang berjalan, tidak ada kaitan sekarang dengan apa yang saya umumkan.

“Saya umumkan sebaik sahaja jumlah ada jelas, dan surat dihantar kepada Yang di-Pertuan Agong. Malah pertemuan saya dan (Wan) Azizah dengan Yang di-Pertuan Agong sudahpun ditetapkan semalam… jadi kalau ikut rencana kita, kita patut umum semalam,” katanya. – Bernama

See author's posts


Berikan saya mandat – Chieng

SIBU: Gabungan Parti Sarawak (GPS) sudah mempunyai perancangan yang besar untuk membangun kawasan Bukit Assek dan hal ini dapat direalisasikan dengan adanya seorang wakil rakyat GPS di kawasan tersebut.

Calon Gabungan Parti Sarawak (GPS) Bukit Assek, Joseph Chieng berkata, beliau perlu menjadi wakil rakyat untuk melakukan apa-apa yang tidak boleh dilakukannya sebagai ahli majlis Majlis Perbandaran Sibu (MPS).

“Kita semua tahu, kawasan ini ialah kawasan tanah paya. Jadi, kita memerlukan suatu perancangan lengkap untuk menyelesaikan semua masalah ini.

“Selepas 50 atau 60 tahun, banyak kemudahan infrastruktur di sini rosak. Oleh sebab itu, kita banyak mengalami masalah dengan jalan dan sistem perparitan khususnya. Jadi, apa-apa yang saya lakukan sekarang (sebagai ahli majlis MPS) sebenarnya adalah hanya penyelesaian sementara.

“Tidak kira apa-apa sahaja yang saya lakukan, walau ada perancangan untuk kawasan ini, tetapi dengan kapasiti sebagai ahli majlis, saya tidak dapat menyelesaikan semua masalah ini secara menyeluruh,” katanya pada sidang media di sini, semalam.

Chieng berkata demikian bagi membidas kenyataan lawannya, calon DAP Irene Chang menerusi hantaran di Facebooknya dengan mengatakan bahawa walaupun menjadi ahli majlis, Chieng masih tidak dapat menyelesaikan masalah seperti longkang dan isu jalan raya di kawasan Bukit Assek.

Katanya, Bukit Assek memerlukan satu perancangan pembangunan semula yang lebih besar dan komprehensif jika mahu menyelesaikan semua isu ini.

Menurut beliau, pelan pembangunan semula Bukit Assek adalah pelan yang terdiri daripada pelbagai bentuk seperti komersil, kediaman, penjagaan kesihatan, riadah dan sebagainya.

Beliau berkata, pembinaan semula kawasan Bukit Assek akan mengubah keseluruhan landskap kawasan itu.

“Saya percaya dengan Pelan Pembangunan Semula Bukit Assek, kita akan dapat menyelesaikan semua masalah ini seperti longkang, jalan raya, kebersihan dan sebagainya,” katanya.

Mengenai peranan DAP yang memegang kawasan itu selama 20 tahun, Chieng berkata, DAP tetap tidak melakukan apa-apa untuk membangunkan kawasan itu.

Beliau berkata, jika memberi DAP selama lima tahun lagi, apa-apa yang perlu dilakukan tidak dapat dicapai.

“Sangat menyedihkan untuk mengatakan bahawa Chang sentiasa menggunakan ia sebagai alasan. Setiap kali bercerita tentang pembangunan di Bukit Assek, beliau selalu memberi alasan.

“Beliau selalu berkata pembangunan adalah urusan kerajaan negeri, tetapi kita perlu faham bahawa Pakatan Harapan (PH) telah menjadi Kerajaan Persekutuan selama 22 bulan, pasti mereka mempunyai sumber untuk membangunkan semula kawasan ini.

“Ia adalah soal sama ada Chang telah menyediakan dan membentangkan kepada Kerajaan Persekutuan untuk pembiayaan atau tidak,” katanya.

See author's posts


Bujang Berani Iban Dua ASAL SARAWAK RANGERS

Tusun Ke-43

SEBEDAU ngenang lebih lenak agi pasal Bujang Berani Iban di Malaya, jeman British aram kitai ngelansa dulu pasal penumbuh Sarawak Rangers enggau Iban Trackers ti tumbuh bepun ari Bujang Berani Iban dalam Sarawak Rangers, Sarawak Kingdom tu nya raban sedadu Sarawak ti ditumbuhka Raja Charles Brooke @ Charles Anthony Johnson Brooke taun 1862.

Asal sida nya endang Bujang Berani Iban penyaga Kubu Raja Brooke ti ngembuan tanggung pengawa nyaga pasar Kuching taun 1846. Tuai Sarawak Rangers ti keterubah iya nya William Henry Rodway. Raban sedadu tu endang dilatih lebih-lebih agi ba pengawa sedadu ti ngembuan pengelandik beperang dalam babas kampong jerung. Kelimpah ari pengawa sedadu sida tu mega ngembuan tanggung pengawa baka polis lalu disikap ngena senyata senapang, meriam sereta duku nyabur / ilang enggau pedang. Kelimpah ari nyaga antara menua, Sarawak Rangers tu mega diasuh ngayau munsuh ti angkat ngelaban Perintah Sarawak.

Dalam kandang taun 1930 Sarawak Rangers diketuka dulu tang diambi gawa baru maya Perang Dunya II  kena nyaga menua Sarawak ti  dialahka Jipun taun 1942. Taja pia, Sarawak Rangers diketuka baru maya Sarawak dipegai sedadu Jipun. Udah  Raja Charles Vyner Brooke  badu nyadi nyadi Raja Sarawak 1946, Sarawak Rangers  dibali nyadi sedadu Koloni British lalu majak tebilang maya beperang  ngelaban sedadu komunis di  Malaya (Darurat Malaya) enggau  sedadu Indonesia (Konfrontasi Borneo).

BUJANG BERANI IBAN DI MALAYA

Enam minggu udah ‘Darurat Malaya’ kena 16 Jun 1948,  seraban 49 iku  Iban Trackers  dianjung ke Malaya nitihka pinta Perintah Malaya. Sida tu diasuh nyaup  sedadu menua British Commonwealth ngelaban raban sedadu komunis dalam kampung maya nya. Maya nya mih Sir Malcom John MacDonald (Commissioner-General British For South East Asia) numbuhka sedadu Iban Trackers ti betuaika  Penghulu Jinggut Anak Penghulu Atan. Maya nya Jinggut baru beumur 17 taun.  Maya nya Malcolm MacDonald ngasuh Penghulu Jinggut  ngiga 300 iku tang iya semina bulih 49 iku aja, majoriti sida nya beumur tiga puluh taun ke atas. Taja pia, maya udah tembu belatih pasal pengawa perang sedadu, Jinggut mujur mai urung 200 iku Iban ti agi biak-biak umur. Sida nya nyengkaum Awang Anak Rawing ti tebilang bulih midul George Cross ari Skrang enggau Mujah Anak Kulih ari Katibas ti bulih midul Queen Perintah British. Kelimpah ari nya mayuh mih sida bukai ti deka dikenang kitai dalam sejarah Bujang Berani Iban ditu ila.

MAYA SARAWAK RANGERS DITUMBUHKA

Kayau Iban Trackers jeman nya mujur amai munuh  sereta muntanka serang sedadu Parti Komunis Malaya. Berindik ari nya IbanTrackers pan dibali nyadi sedadu  Sarawak Rangers lalu nyadi raban sedadu Perintah Koloni British Malaya ti  diuluka   Lt. Col. C.J Baird ti mega nyadi Commanding Officer keterubah kena 1 Januari 1953. Taja udah bali nyadi dua pelatun sedadu Sarawak Rangers pengawa sida nya endang agi sebaka lebuh sida ti nyadi Iban Trackers suba; semina nama aja ti bebida. Jeman nya lebih 1,168 iku Iban Trackers @ Sarawak Rangers berambunka nya  beperang ngelaban  Komunis Malaya: 10 iku ari sida nya mati berani lalu 15 iku bakal.

Kena  31 March 1960, Sarawak Rangers (Unit Malaya) diketuka dulu tang  kena 1 April 1960 diubah nyadi  Sarawak Rangers baru lalu nyadi sebagi ari Sedadu British ti ulih ngayau munsuh di serata dunya. Taja pia sedadu Sarawak Rangers tu diketuka baru maya Sarawak enggau nengeri bukai numbuhka Malaysia kena 16 September 1963 lalu nyadi 1st Battalion, Malaysian Rangers. Semina 100 iku aja Sarawak Rangers nampung pengawa sedadu sida tang sida ti bukai pulai ke menua diri empu di  Sarawak.

Ujung bulan Ogos 1948  seraban 55 iku Iban datai baru lalu  dalam bulan Oktober 1948  nambah ngagai 170 iku udah tembu belatih di Kem Segenting, Port Dickson. Udah ambis kontrak tiga bulan semua raban sida tu dianjung pulai ke Kuching.

Tengan bulan Disember 1948, semua sida tu diasuh pulai baru ke Sarawak, semina  29 iku sida tu diasuh nyambung kontrak atas peminta  sedadu British Guards Brigade. Taja pia, bulan April 1949  seraban 40 iku Iban Trackers tu dipinta Perintah British Malaya nyambung kontrak enam bulan agi.

Kena 12 March 1951 nya mih nasit ti enda manah keterubah ba Iban Trackers tegal  pemarai Jaweng Anak Jugah  ari Ulu Gaat, Kapit. Maya nya Jaweng nginau munsuh begulai enggau A Troop 42 Commando Royal Marines kena timbak sedadu Perintah British Malaya tegal ti saru sangka sida sedadu Komunis Malaya.

Taun nya mega, Tracker Awang Anak Rawing ari Skrang  bulih midul berani George Cross  tegal ti nyelamatka  Private Huge sari No.10 Platon, D Company, 1st  Battalion The Worcestershire Regiment. Maya nya semina seiku Awang aja ti Iban Tracker dalam seraban 25 iku sedadu dalam 10 Pelatun nya.

Kena 13 November 1952, Tracker Menggong Anak Panggit dipadu nyadi Pemangku Lans Kopral ti lalu nyadi Komander No 2  Pelatun Iban nyadi tuai kayau nyerang kem munsuh sepengudah Komander Pelatun Lieutenant R. R.G Bald ari 1st  Battalion The Cameronians (Scottish Rifles) mati lebuh kayau nya. Kena Perintah Malaya ngingatka pemerani iya Menggong diberi Midul George.

Bulan Disember 1952 Iban Trackers betambah ngagai 301 iku ti gawa enggau sedadu British di Malaya. Maya taun nya mega Iban Trackers betambah baru ngagai  1,168 iku ke makin chakah agi beperang ngelaban munsuh di Malaya. Bala sida tu dipasuk ke dalam mayuh bengkah unit sedadu di Malaya. Ari pemayuh  Iban Trackers nya semina lapan iku parai berani, lima iku bakal sereta 10 lenyau enda temu tunga.

Enti nitihka kayau berani sida, mayuh Iban Trackers ti bukai patut diberi midul berani. Kebuah sekeda sida tu enda diberi laban nitihka undang-undang sedadu,  Iban Trackers maya nya agi dikumbai rayat selama (Civilian), apin digelar sedadu (Army).

SEJARAH SARAWAK RANGERS/IBAN TRACKERS

Ngena simpul jaku pandak, sejarah Sarawak Rangers engga Iban Trackers endang baka tu:

1862 Sarawak Rangers1932 Sarawak Rangers dipasuk ngagai  Raban Polis (Sarawak Constabulary)1941 Sarawak Rangers nyadi raban sedadu  kediri.1942 Sarawak Rangers dialahka sedadu Jipun lalu diketuka dulu.

1948 Iban trackers ti keterubah betuaika Penghulu Jinggut ditumbuhka Sir Malcolm John MacDonald  lalu dianjung ngayau ngelaban Komunis Malaya.1953 Sarawak Rangers dibali ari Iban trackers.1960 Sarawak Rangers nyadi Special Tracker Team1963 Sarawak Rangers bebali nyadi  Rangers Malaysia lalu pindah ari  Koloni British  Sarawak  nyadi  Angkatan Tentera Malaysia (ATM) .1965  Ranger Malaysia

(Betampung ba Tusun Ke-44  minggu nyin ila)

Nya mih lansa sejarah Bujang Berani Iban ti begelar Bujang Malaya endang bepun ari Sarawak Rangers / Iban Trackers,  “World’s  Best  Fighters,” ku Sir Gerald Templer, 1952. Sekeda artikel ti ditulis bansa bukai bisi limpang mimit lalu kekadang enda datai ba menalan.

Taja pia, artikel tu ukai ga tau nyadi kereban akademik ba sekula, semina tau nyadi kenang jerita tuai Iban. Enti nganti bansa bukai sigi enda, enti ukai kitai empu sapa; enti enda diatu kemaya?  Enti ‘diizin’ Petara cherita tu deka ditulis baru ba bup Bujang Berani Iban, Edisyen Kedua. Sebedau nya, manah amat enti bala pemacha ulih meri komen ‘kritikan’ ambika ulih diadu baru. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whatsapp tu: 013 8325146.

Oleh HARRY USUP UMBAR

See author's posts


Ibu bapa jangan terpengaruh ranking sekolah berdasarkan keputusan SPM – Fadhlina

ALOR SETAR: Ibu bapa dinasihatkan supaya tidak mudah terpengaruh dengan ranking bagi mengukur prestasi antara sekolah berdasarkan keputusan Sijil Pelajaran Malaysia (SPM) 2022 yang tular menerusi media sosial sejak semalam.

Menteri Pendidikan Fadhlina Sidek berkata kementeriannya sama sekali tidak pernah mengeluarkan kenyataan atau pengesahan berkaitan ranking berkenaan.

“KPM tidak pernah mengeluarkan apa-apa secara rasmi berkaitan perkara itu (ranking)… apa yang diunjurkan melalui gred purata sekolah (GPS) dan Jabatan Pendidikan Negeri (JPN) itu adalah untuk sekolah, daerah dan negeri sendiri dan ia bukan untuk dipertandingkan.

“Ia adalah satu usaha untuk melihat perkara baharu yang perlu dilaksanakan kepada calon-calon SPM yang akan datang, jadi tidak timbul pasal ranking itu,” katanya kepada pemberita selepas merasmikan program Jerayawara Pendidikan MADANI dan Majlis Jalinan Mesra Bersama Menteri Pendidikan di sini, hari ini.

Beliau berkata ranking berkenaan bukan menjadi kayu ukur kepada petunjuk prestasi utama (KPI) sebaliknya ia merupakan sokongan kepada peningkatan dan kemajuan sesebuah sekolah.

“Jadi, saya harap ibu bapa jangan terpengaruh dengan ranking itu… apa yang penting adalah untuk melihat dan memberi fokus kepada anak-anak sendiri selain mencari pendekatan untuk memperkukuh sistem pembelajaran anak-anak,” katanya.

Sementara itu, ditanya mengenai isu pelajar lepasan SPM yang tidak menyambung pengajian di peringkat tinggi, Fadhlina berkata KPM sentiasa mengambil peduli, memberi bimbingan serta memantau melalui Sistem Pengesanan Murid Lepasan SPM.

“Kalau dilihat, KPM paling konsisten menjaga potensi, minat dan hala tuju pelajar ini sebab itu kita ada memberi bimbingan, kerjaya dan kaunseling di peringkat sekolah sejak awal lagi. Pelbagai ujian berkaitan kemahiran juga telah dilaksanakan bagi melihat minat dan hala tuju mereka.

“Selain itu, banyak festival kerjaya dan ceramah motivasi daripada alumni sekolah diadakan bagi memupuk minat pelajar ini untuk menyambung pengajian selepas tamat SPM. Cumanya, ada yang tidak menyambung pengajian atas pilihan sendiri atau keluarga… jadi kita perlu mengambil kira faktor luaran lain yang menyebabkan mereka tidak menyambung pengajian,” katanya. – Bernama

See author's posts


Jambatan ancam keselamatan ditutup

ADI SAFARMAN

KABONG: Jambatan kayu di Kampung Sungai Pala yang menghubungkan kampung itu dengan kawasan pekan di sini kini rosak dan tidak boleh dilalui ketika ini.

Ketua Kampung Sungai Pala, Haini Salem memberitahu jambatan kayu berkenaan telah patah bahagian gelegarnya dan berbahaya jika dilalui.Sehubungan dengan itu Haini meminta orang ramai supaya tidak melalui kawasan jambatan berkenaan bagi mengelakkan berlaku kemalangan dan kecederaan.

“Bahagian jambatan yang rosak kini sudah ditanda dengan kayu penanda dan satu notis sementara di letak di kedua-dua arah jalan masuk ke situ untuk mengingatkan orang ramai tentang penutupan laluan tersebut sejak 1 Syawal lalu,” kata Haini.

Menurut Haini lagi, pihak berkenaan sudah dimaklumkan perkara tersebut. Dan katanya sebelum ini pihak berkenaan telah menyatakan tentang perancangan untuk menggantikan jambatan berkenaan dengan membuat jambatan konkrit di situ.

“Sudah ada saya dimaklumkan tentang pembinaan jambatan konkrit sebelum jambatan ini rosak.

“Buat masa sekarang kami masih menunggu pembinaan jambatan konkrit yang dikatakan. Kalau boleh biarlah ia dapat dilaksana dalam kadar segera,” ujarnya.

See author's posts


Kekalkan semangat perpaduan, kerjasama

KANOWIT: Penduduk rumah panjang diseru agar mengekalkan semangat perpaduan dan kerjasama yang dipraktikkan oleh komuniti berkenaan sejak sekian lama demi kemajuan bersama.

Ahli Dewan Undangan Negeri (ADUN) Machan Allan Siden Gramong berkata, semangat kerjasama ini amat penting bagi memajukan sesebuah rumah panjang.

Katanya, penduduk di rumah panjang dinasihatkan supaya sentiasa mematuhi arahan tuai rumah serta mengamalkan tahap disiplin yang tinggi.

“Apabila kita mempunyai semangat kerjasama baik dan memiliki semangat perpaduan tinggi maka kita dapat mencapai matlamat yang diimpikan pada masa depan.

“Selain itu, pelbagai perancangan dapat dilaksanakan apabila setiap penduduk rumah panjang sentisa bersatu,” katanya ketika merasmikan Majlis Mendirikan Rumah Panjang Minggu Midan Jalan Kanowit-Durin, baru-baru ini.

Dalam pada itu, Allan turut menerima borang  permohonan untuk kemasukan ahli-ahli baharu Pertubuhan Bangsa-Bangsa Bersatu (PBB) yang disampaikan oleh Tuai Rumah Bakar Insur dari Ulu Maong.

Sementara itu, lebih 250 orang di sekitar kawasan Maong hadir pada majlis tersebut.

Menurut Tuai Rumah Minggu Midan, rumah panjang baharu ini merupakan hasil perancangan mendiang tuai rumah terdahulu iaitu Kaunselor Jugah Rayang.

Katanya, perancangan ini dibuat ekoran rumah panjang yang mereka duduki sekarang sudah tidak mampu untuk menampung tambahan penduduk.

“Oleh itu, kita membina sebuah rumah panjang baharu 32 pintu ini untuk generasi baharu,” katanya.

Oleh Nurzilla Mohamad

See author's posts


PraPelancaran Kamus Matu Daro memartabat dialek tempatan

SARIKEI: PraPelancaran Kamus Mato Daro – Bahasa Melayu 2022 adalah detik pencetus pengumpulan kekayaan dialek tempatan dalam usaha memelihara bahasa tempatan di negeri ini.

Ini juga menunjukkan kegigihan semua pihak yang terlibat dalam merangka manuskrip kamus itu untuk terus memartabat dan mengukuhkan bahasa peribumi yang masih ada di negeri Sarawak.

PraPelancaran Kamus Mato Daro – Bahasa Melayu 2022 itu diadakan di Dewan Suarah Sarikei, hari ini yang diserikan dengan acara tradisional masyarakat Melanau.

Timbalan Residen Sarikei, Abang Mohamad Porkan Abang Budiman yang merasmikan majlis itu berkata kerajaan Sarawak akan sentiasa memberi sokongan terhadap kegiatan kebahasaan dan kesusasteraan yang dianjurkan oleh Dewan Bahasa dan Pustaka Cawangan Sarawak, agensi kerajaan dan sektor swasta.

Katanya, ini sejajar usaha menjadikan Sarawak sebagai negeri yang kaya dengan keunikan pengiktirafan sama ada di peringkat dalam negeri atau luar negara.

“Melihat objektif program ini, ia untuk merangsang semangat jati diri dalam kalangan masyarakat Sarawak supaya lebih peka terhadap bahasa ibunda dan budaya warisan Sarawak.

“Ini akan memartabatkannya untuk tujuan pelestarian, menunjukkan kesungguhan pihak Jawatankuasa Pembinaan Kamus Melanau Mato Daro – Bahasa Melayu dan Dewan Bahasa dan Pustaka Cawangan Sarawak bagi memastikan bahasa sukuan di negeri Sarawak terus terpelihara,” katanya.

Turut hadir ialah Pengarah Jabatan Penbinaan Bahasa dan Sastera Dewan Bahasa dan Pustaka Malaysia, Fauzilahyatun Mustafa, Pengarah Dewan Bahasa dan Pustaka Cawangan Sarawak, Abang Haliman Abang Julai, Presiden Persatuan Melanau Sarikei, Sulaiman Buhari, Pengerusi Jawatankuasa Pembinaan Kamus Melanau Mato Daro – Bahasa Melayu, Raduan Serap dan Pakar Rujuk Jawatankuasa Pembinaan Kamus Melanau Mato – Bahasa Melayu, Dr. Santrol Abdullah.

Oleh EARL ANEK

See author's posts


Tindakan kompaun rentas sempadan negeri tanpa kebenaran – Ismail Sabri

PUTRAJAYA,  16 Mei (Bernama) —  Tindakan kompaun kini boleh dikenakan oleh Polis Diraja Malaysia  (PDRM) ke atas individu yang ditahan kerana merentas sempadan negeri tanpa kebenaran, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, ia berikutan masih ramai ingkar terhadap arahan itu  walaupun pelepasan pergerakan rentas negeri yang diberikan dari 7-10 Mei lepas, sudah tamat.

“Setakat ini, 146 sekatan rentas sempadan negeri dilaksanakan dan daripada jumlah itu, 238,500 kenderaan diperiksa.

“Semalam, 508 kenderaan yang cuba merentas negeri dengan alasan hendak pulang ke kampung diarah  berpatah balik oleh PDRM,” katanya  yang juga Menteri Pertahanan  selepas mempengerusikan mesyuarat Jawatankuasa Khas Menteri–menteri Mengenai Perintah Kawalan Pergerakan (PKP) di sini, hari ini.

Mengenai kawalan sempadan, Ismail Sabri berkata,  1,408 pendatang asing tanpa izin (PATI) yang cuba memasuki negara ini secara haram melalui lorong  tikus, darat dan laut  ditahan dari  tempoh 1 Mei sehingga semalam (15 Mei).

Beliau berkata, pihak berkuasa sudah mengenal pasti dan menahan 14 tekong yang terlibat dalam percubaan membawa masuk PATI terbabit.

“Kerajaan akan terus memantau dan mengetatkan kawalan di sempadan darat dan laut terutamanya di lorong-lorong tikus bagi menyekat kemasukan PATI dan memastikan kedaulatan negara sentiasa terpelihara,” katanya.

Mengulas isu pengamal media tidak mengamalkan jarak  sosial ketika membuat liputan di masjid yang tular dalam  media sosial sejak semalam, Ismail Sabri berkata penganjur mana-mana program yang memanggil media untuk membuat liputan  perlu menyediakan tempat bertanda bagi memastikan amalan itu dapat dipatuhi.

“Jika kawasan terlalu sempit, maka mereka (penganjur) boleh mengehadkan jumlah media yang boleh hadir. Kita harapkan setiap penganjur membuat prosedur operasi standard (SOP) khusus untuk pengamal media,” katanya.

Ismail Sabri turut meminta pengamal media untuk mematuhi SOP yang ditetapkan Kementerian Kesihatan ketika membuat liputan.

Ditanya mengenai saranan Kongres Kesatuan Sekerja Malaysia (MTUC) supaya kerajaan mewujudkan prosedur yang jelas untuk ujian COVID-19 secara berkala ke atas pekerja asing dan tempatan, Ismail Sabri berkata, ia bergantung kepada pihak majikan jika merasakan ujian berkala itu perlu dilakukan..– BERNAMA

See author's posts


APMM tahan 14 individu tangkap ikan

LABUAN:  Agensi Penguatkuasaan Maritim Malaysia (APMM)
Zon Labuan menahan 14 individu, sembilan daripadanya adalah rakyat Filipina
kerana menangkap ikan
di kawasan pelantar minyak Kikeh, kira-kira 60 batu nautika dari barat
laut Labuan, Jumaat lepas.

Dalam kejadian jam
8.21 malam itu, kesemua suspek berumur 14 hingga 71 tahun yang menaiki dua
kapal nelayan dan tujuh bot kecil itu sedang memancing ikan apabila    ditahan anggota APMM yang sedang melakukan
rondaan dalam Op Pelantar.

Pengarah APMM Zon
Labuan Komander Nor Bakari Abu Bakar berkata, ketika kejadian anggota APMM
sedang melakukan rondaan terhadap pencerobohan di kawasan pelantar minyak dan
menguatkuasakan Perintah Kawalan Pergerakan Bersyarat (PKPB).

“Dua    daripada suspek adalah rakyat tempatan, tiga
penduduk tetap Malaysia, lima memiliki kad IMM3, manakala selebihnya tidak
mempunyai dokumen pengenalan diri, bot nelayan dan suspek dibawa ke Jeti
Maritim Labuan untuk tindakan lanjut,” katanya dalam
kenyataan di sini.

Beliau berkata, kes
disiasat di bawah Akta Perikanan 1985, Akta Imigresen 1959/63, Ordinan
Perkapalan Saudagar 1952 dan Akta Kawasan Larangan dan Tempat Larangan 1959.

Kesemua suspek juga
telah menjalani ujian Covid-19 oleh petugas Jabatan Kesihatan.

Dalam pada itu, Nor
Bakari memberi amaran kepada operator bot tempatan mengenai tindakan
undang-undang yang boleh dikenakan sekiranya mereka didapati mengupah pendatang
asing tanpa izin. – BERNAMA

See author's posts


Penantian lebih 40 tahun berakhir

MALAYSIA menamatkan penantian lebih empat dekad untuk melayakkan diri secara merit ke Piala Asia 2023 dalam suasana penuh emosi di Stadium Nasional di Bukit Jalil, malam kelmarin.

Kejayaan membanggakan itu hadir selepas skuad Harimau Malaya bimbingan Ketua Jurulatih Kim Pan Gon berpesta gol membelasah Bangladesh 4-1, pada aksi terakhir Kumpulan E saingan Kelayakan Piala Asia.

Kemenangan disaksikan 52,964 penonton itu, membolehkan pasukan negara mengumpul keseluruhan enam mata untuk menamatkan kempen kelayakan di kedudukan kedua di belakang Bahrain, sekali gus mengesahkan kemaraan ke Piala Asia 2023, selaku antara lima naib juara terbaik kumpulan.

Keempat-empat gol pasukan negara malam ini masing-masing dijaringkan Muhammad Safawi Rasid, Dion Cools, Muhammad Syafiq Ahmad dan pemain gantian Darren Lok.

Pada aksi bersejarah itu, Malaysia yang bermotivasi tinggi untuk memburu tiga mata memulakan perlawanan dengan garang, apabila memberikan amaran seawal minit keenam apabila rembatan penyerang Muhammad Syafiq Ahmad terkena tiang, tatkala penjaga gol Anisur Rahman sudah tertewas.

Asakan demi asakan dilancarkan Malaysia di awal permainan membuahkan hasil, apabila Muhammad Safawi Rasid meletakkan pasukan di depan pada minit ke-16 menerusi sepakan penalti, susulan Matthew Davies dijatuhkan Mohammad Atiqur Rahman.

Tiga minit berselang, Muhammad Safawi terlepas peluang menggandakan kedudukan buat Malaysia dan meraih gol kedua peribadinya malam ini, selepas tandukan pemain Johor Darul Ta’zim (JDT) itu yang tidak dikawal berjaya ditepis Rahman.

Ketika Malaysia mendominasi permainan, Bangladesh ‘mendiamkan’ seketika suasana Stadium Nasional, apabila meledak gol penyamaan pada minit ke-31, selepas Mohammad Ibrahim menanduk masuk bola yang berpunca dari lontaran ke dalam jarak jauh rakan sepasukan.

Namun pasukan negara pantas memberikan respons apabila kembali mendahului perlawanan pada minit ke-38, menerusi rembatan kaki kiri pemain pertahanan Dion Cools yang gagal ditampan kemas Rahman, sekali gus meledak gol pertamanya bersama skuad kebangsaan.

Malaysia terus menguasai permainan dan berjaya melebarkan defisit jaringan apabila Muhammad Syafiq yang juga kapten malam ini, menanduk masuk hantaran jarak jauh Mohamad Faisal Halim selepas dua minit bersambung babak kedua.

Pasukan lawan yang dibimbing Javier Fernandes Penato mempunyai peluang merapatkan kedudukan pada minit ke-57, namun rembatan pemain gantian Md Foysal Ahmed Fahim dari jarak dekat berjaya ditepis penjaga gol Ahmad Syihan Hazmi.

Pasukan negara yang kali terakhir mara secara merit ke Piala Asia pada edisi 1980 di Kuwait mengesahkan kemenangan dengan jaringan keempat, selepas pemain gantian Darren Lok memanfaatkan hantaran Muhammad Akhyar Abdul Rashid pada minit ke-73.

Bagaimanapun, impian Muhammad Akhyar untuk mencetak nama sebagai penjaring selepas tandukannya pada minit ke-79 hanya terkena palang, sekali gus keputusan 4-1 kekal sehingga wisel penamat dibunyikan pengadil Zaid Thamer Mohammed dari Iraq.

Sebagai rekod, kali terakhir Malaysia membuat penampilan di Piala Asia pada edisi 2007 ketika menjadi tuan rumah bersama. – Bernama

See author's posts


Bom meletup, 46 maut

Damascus:
Sebuah trak berisi bom meletup dan menyebabkan 46 orang maut termasuk enam
pemberontak pro-Turki, pada Selasa.

Kejadian
di sebuah pasar di Afrin, bandar di utara Syria yang dikuasai kumpulan
bersenjata yang disokong Turki, kata pemerhati perang.

Sehingga
kini, dalang kejadian masih belum diketahui.

Ketua
Hak Asasi Manusia Syria yang berpangkalan di Britain, Rami Abdul Rahman
berkata, serangan itu membunuh orang awam dan mencederakan 50 yang lain.

“Jumlah
kematian dijangka meningkat memandangkan mangsa yang cedera kini dalam keadaan
kritikal,” katanya dalam satu kenyataan.

Tentera
Turki merampas kawasan itu dari anggota keselamatan Kurdish pada Mac 2018
selepas melancarkan serangan udara dan darat selama dua bulan.

Susulan
insiden itu, Kementerian Pertahanan Turki dalam ciapan di Twitter menyifatkan
insiden itu serangan pengganas kerana ia menyasarkan orang awam.

Konflik
di Syria sejak 2011 sudah meragut lebih 38,000 nyawa dan memaksa separuh
daripada penduduknya berpindah. – AFP

See author's posts


Tiada masjid, surau langgar arahan

KUCHING: Belum ada laporan 1,400 masjid dan surau di Sarawak melanggar arahan yang
dikeluarkan oleh Majlis Islam Sarawak setakat ini.

Menteri Muda Hal Ehwal Islam dan DBKU, Datuk Dr
Abdul Rahman Junaidi berkata, keadaan masjid dan surau di negeri ini masih
dalam keadaan terkawal dan boleh dikatakan telah berjaya mematuhi arahan yang
ditetapkan buat masa ini.

“Setakat ini, belum ada masjid di Sarawak
melanggar arahan solat Jumaat dan belum ada mengadakan aktiviti di masjid
termasuk solat berjemaah.

“Alhamdulillah, masjid dan surau mematuhi
arahan kerajaan pada ketika ini,” katanya ketika ditemui pemberita selepas
mengagihkan barang makanan kepada keluarga yang terjejas di kawasan Seberang
Hilir di ruang luar Masjid Darul Hana, di sini semalam.

Sebelum ini, media ada melaporkan seramai 116
jemaah masjid ditahan polis kerana ingkar Perintah Kawalan Pergerakan (PKP).

Menteri Kanan (Pertahanan) Datuk Seri Ismail
Sabri Yaakob memaklumkan, kesemua yang ditahan menjalankan solat jumaat di lima
buah masjid di sebuah daerah.

Selain aktiviti jemaah di masjid, terdapat
beberapa individu yang ditahan kerana mengadakan aktiviti larian di beberapa
kawasan.

See author's posts


Capai matlamat kemampanan

KENANGAN… Premier Sarawak, Datuk Patinggi Tan Sri Abang Johari Tun Openg bersama Datu Len Talif Salleh,Zolkipli Mohamad Aton dan yang lain merakamkan gambar pada Majlis Persidangan Pemuliharaan Malaysia2022 di hotel terkemuka di Kuching, semalam. • Foto HERRIEY NAHA

KUCHING: Sarawak akan membangunkan Rangka Tindakan Sarawak yang mampan untuk membimbing semua agensi kerajaan, perniagaan dan komuniti dalam mencapai matlamat kemampanan yang diingini.

Premier Sarawak, Datuk Patinggi Tan Sri Abang Johari Tun Openg berkata, pelan tindakan itu akan menangani kebimbangan berkaitan pemuliharaan biodiversiti dan pengurusan sumber asli serta mitigasi dan adaptasi perubahan iklim.

Beliau berkata, berdasarkan Laporan Penilaian Global 2019 mengenai Biodiversiti dan Perkhidmatan Ekosistem, ia telah mengesahkan bahawa pelbagai spesies dan ekosistem di seluruh dunia mengalami kemerosotan pesat dan 25 peratus flora dan fauna menghadapi kepupusan.

“Ini bagi saya, adalah satu panggilan untuk kita semua untuk memastikan kita mesti menjaga alam sekitar kita untuk generasi kita sekarang dan akan datang.

“Oleh itu, dalam Strategi Pembangunan Pasca Covid-19 2030, Kelestarian Alam Sekitar dimasukkan sebagai salah satu daripada tiga tonggak utama yang selaras dengan visi, strategi, inisiatif, projek dan dasar negeri yang akan memacu Sarawak ke arah matlamat 2030 dalam memastikan keadaan bersih dan persekitaran yang sihat untuk semua dengan mempunyai dasar dalam pengurusan hutan lestari serta penggunaan teknologi dan inovasi baharu bagi menyokong komitmen Malaysia untuk mengurangkan intensiti pelepasan gas rumah hijau (GHG) Keluaran Dalam Negara Kasar (KDNK) sebanyak 45 peratus pada 2030,” katanya.

Beliau berkata demikian ketika melancarkan Majlis Persidangan Pemuliharaan Malaysia 2022 di Hotel Imperial, semalam.

Abang Johari yang juga Menteri Asli, Sumber dan Kelestarian Alam Sekitar seterusnya berkata, Sarawak merancang untuk mengutamakan kelestarian alam sekitar dan menyelaraskan laluan pembangunannya dengan Matlamat Pembangunan Mampan (SDG).

Selain itu, Kerajaan Sarawak akan meneruskan pertumbuhan ekonomi yang seimbang dengan menggunakan pendekatan yang bertanggungjawab ke arah pembangunan sumber aslinya.

“Sarawak juga akan membangunkan pelan induk pembangunan Bandar Pintar yang akan mempertimbangkan kelestarian alam sekitar yang berkaitan dengan pembandaran.

“Malah, Pelan Induk Bandar Pintar Kuching telah pun dibangunkan dengan mobiliti rendah karbon dan infrastruktur bandar pintar sedang dipertimbangkan untuk ibu kota,” katanya.

Tambahnya lagi, Kerajaan Sarawak berikrar dengan komitmennya dalam memastikan kelestarian alam sekitar akan menjadi sebahagian daripada teras utama inisiatif pembangunan Sarawak untuk memastikan persekitaran yang bersih dan sihat untuk semasa dan generasi akan datang.

“‘Di bawah PCDS 2030 sasaran kita adalah untuk memastikan penerusan amalan mesra alam seperti usaha penghijauan dan penguatkuasaan rangka kerja pengawalseliaan yang lebih baik untuk meningkatkan usaha pemuliharaan alam sekitar.

“Hari ini, anda mempunyai kata-kata saya bahawa Sarawak komited ke arah pemeliharaan enam juta hektar tanah sebagai hutan kekal dan satu juta hektar sebagai Kawasan Perlindungan Sepenuhnya (TPA).

“Untuk lebih meyakinkan anda, bahawa negeri ini serius dalam komitmennya untuk menggalakkan kelestarian alam sekitar, kita telah membentuk kementerian baharu di bawah Kementerian Tenaga dan Kelestarian Alam Sekitar Sarawak yang diumumkan pada 30 Disember 2021 semasa pelancaran barisan Kabinet Baharu Sarawak,” katanya.

Mengenai persidangan tersebut, Abang Johari mengalu-alukan delegari dari semennjung Malaysia dan sabah dalam persidangan tersebut dan berharap ia akan dapat memberikan input kepada penggubal dasar.

“Saya berharap bahawa dengan input yang kita dapat dalam persidangan ini kelak ia dapat menghasilkan pendekatan yang baru dan juga pendekatan yang sesuai dengan tuntutan dunia untuk kita mengimbangi pembangunan dan juga cara hidup kita yang harus berkisar kepada tuntutan alam sekeliling

“Saya dengan ini memberi sokongan kepada apa juga aktiviti yang boleh mengimbangi kedua-dua masalah yang dihadapi oleh dunia sekarang.

“Kepada semua saintis perwakilan serta pembentang kertas kerja pada hari ini, anda adalah golongan yang boleh memberi input saintifik kepada penggubal dasar supaya kita mempunyai pendekatan yang betul dari segi penggunaan tanah, pembangunan ekonomi serta apa yang penting untuk menjamin masa depan generasi kita, itulah kunci mengapa kita mesti mengadakan persidangan ini,” katanya lagi.

Oleh JEAKQLEYN YACHO

See author's posts


BPN 2.0 disalur berperingkat mulai 26 Oktober

KUALA LUMPUR: Bayaran fasa pertama Bantuan Prihatin Nasional (BPN) 2.0 berjumlah RM7 bilion akan disalurkan kepada 10.6 juta penerima sedia ada daripada kategori isi rumah dan individu bujang secara berperingkat bermula 26 Oktober ini.

Kementerian Kewangan dalam satu kenyataan semalam, memaklumkan pecahan bayaran fasa pertama BPN 2.0 berjumlah RM4.8 bilion bagi kategori pertama penerima melibatkan 3.7 juta isi rumah B40 yang akan menerima RM1,000.

Bayaran itu akan dibuat dalam dua ansuran iaitu sebanyak RM700 pada hujung Oktober dan RM300 pada Januari 2021.

Kumpulan kedua membabitkan 3.8 juta kumpulan B40 bujang pula akan menerima RM500 melibatkan dua ansuran pembayaran sebanyak RM350 pada Oktober 2020 dan RM150 pada Januari 2021.

Kumpulan ketiga pula melibatkan 1.4 juta isi rumah M40 yang akan menerima RM600 dengan dua bayaran ansuran iaitu RM400 pada Oktober 2020 dan RM200 pada Januari 2021.

Bagi 1.7 juta kumpulan M40 bujang pula akan menerima RM300 yang akan melibatkan dua ansuran iaitu RM200 pada Oktober 2020 dan RM100 pada Januari 2021.

Kesemua bayaran itu akan dibuat secara terus ke akaun bank berdaftar di bawah pangkalan data BPN, menurut kenyataan itu.

Sementara itu, Menteri Kewangan, Datuk Seri Tengku Zafrul Tengku Abdul Aziz berkata, permohonan baharu BPN 2.0 dibuka mulai 15 Oktober hingga 15 November ini, bagi membantu kumpulan mereka yang belum pernah menerima BPN sebelum ini, termasuk golongan mudah terjejas baharu yang layak memohon akibat perubahan terhadap status pendapatan mereka ekoran impak penularan Covid-19.

Beliau berkata untuk memastikan BPN sampai kepada mereka yang benar-benar layak, proses semakan ke atas permohonan baharu akan dibuat dengan segera dan bagi mereka yang diluluskan, bayaran akan dibuat secara sekali gus pada Januari 2021.

“Pemohon baharu BPN 2.0 boleh merujuk kepada Soalan Lazim (FAQ) yang dimuat naik di portal rasmi BPN, https://bpn.hasil.gov.my/ bagi mendapatkan maklumat lanjut atau untuk membuat permohonan.

“Saya ingin merakamkan penghargaan kepada semua pihak yang terlibat, terutamanya Lembaga Hasil Dalam Negeri Malaysia dan Bank Simpanan Nasional bagi membolehkan penyampaian BPN 2.0 ini dilaksanakan dengan lancar untuk kemudahan rakyat.

“Saya juga ingin menasihati rakyat agar berhati-hati dengan ‘scammer’ yang semakin berani mengambil peluang menipu orang awam yang memerlukan bantuan BPN 2.0. Penerima disaran merujuk kepada sumber rasmi dan tidak memberikan maklumat peribadi kepada mana-mana pihak tidak dikenali,” katanya.- Bernama

See author's posts


Projek solar SK Ba’Kelalan masuki fasa akhir

BA’ KELALAN: Pelaksanaan projek solar untuk Sekolah Kebangsaan (SK)  Ba’Kelalan kini memasuki fasa akhir dan dijangka siap sepenuhnya menjelang suku pertama tahun 2022.

Sehubungan itu, Timbalan Menteri Kementerian Pembangunan Luar Bandar (KPLB) Dato Henry Sum Agong juga telah meluluskan pembinaan tiga jambatan kecil dan sebuah jabatan konkrit utama menuju ke sekolah berkenaan tahun depan.

Turut sama dalam lawatan kerja ke projek Rancangan Malaysia Ke-11  (RMK-11)  SK Ba’Kelalan ialah Setiausaha Persekutuan Sarawak Dato’ Amir Omar, Pengarah Pembangunan Negeri Sarawak Dato’ Hasnul  Mohamed, Pengarah KPLB Sarawak Syafiq Anas Abdullah, Timbalan Residen Bahagian Limbang  Sebi Abang, Pegawai Daerah Lawas Ladin Atok, Ketua Polis Daerah Lawas DSP Sila Kadong dan Pegawai Pendidikan Daerah Lawas Sawal Pandin.

Henry Sum bersama Amir juga mahu semua projek dbawah Kementerian Pendidikan Malaysia dapat disenaraikan bersama penilaian kos untuk dihantar awal.

Ini bagi memboleh peruntukan bagi sekolah-sekolah di Sarawak dapat dibelanjakan sepenuhnya.

Pada masa yang sama, Setiausaha Persekutuan Sarawak juga memberi jaminan untuk bertemu Pengarah Pendidikan Sarawak bagi memastikan semua projek pembangunan sekolah-sekolah di Sarawak disenarai awal dan turut diikuti dengan tindakan susulan.

Usaha ini penting bagi memastikan keadaan sekolah daif di Sarawak mendapat pembelaan sewajarnya.

Tetamu kehormat yang hadir turut diberi taklimat ringkas oleh kontraktor pembinaan tenaga solar dan Pegawai Pendidikan Daerah Lawas sebelum melakukan tinjauan di kawasan sekolah.

SK Ba’Kelalan ditubuh pada tahun 1955 yang awalnya dibina dari kulit kayu, buluh dan kayu bulat atas inisiatif gotong royong penduduk Bakelalan.

Pada tahun 1959, sekolah ini dipindahkan ke satu tapak baharu seluas tiga ekar yang  dihadiahkan oleh seorang penduduk asal Long Langai bernama Padan Sigar atau Pelandok Sigar.

Pada tahun 1972, dengan peruntukan kewangan daripada pihak kerajaan, bangunan lama telah diganti dengan bangunan baharu yang digunakan hingga hari ini.

SK Ba’Kelalan juga adalah antara sekolah berprestasi tinggi di daerah Lawas dengan pencapaian cemerlang di peringkat Komanwel, kebangsaan dan negeri Sarawak.

Sekarang terdapat 61 pelajar dengan 11  guru selain anggota kumpulan pelaksana seramai lapan orang di sekolah berkenaan.

Oleh ADENG EDRUS

See author's posts


JBPM pantau tanah runtuh di Rumah Ukam Mambang

JULAU: Jabatan Bomba dan Penyelamat Malaysia (JBPM) Bintangor telah menjalankan pemantauan tanah runtuh di Rumah Ukam Mambang, JalanNanga Engkamop, pagi semalam.

“Pemantauan tanah runtuh di rumah panjang tersebut dijalankan oleh dua anggota bomba diketuai oleh PBK I Hasman Bakar, jam 10.45 pagi,” kata Ketua Balai Bomba dan Penyelamat (BBP) Bintangor,PPgB Nicholas Belulin dalam satu kenyataan,petang semalam.

Agensi lain yang turut sama menjalankan pemantauan ialah pihak polis, Jabatan Kebajikan Masyarakat (JKM) dan Angkatan Pertahanan Awam Malaysia (APM).

Jelasnya, rumah panjang tersebut mempunyai 24 pintu dan didiami oleh 150 penduduk.

“Bahagian yang terkesan dari runtuhan adalah stor bahagian hadapan rumah panjang tersebut.

Sementara itu, tujuh pintu bilik yang terkesan akibat tanah runtuh ialah bilik nombor 9, 10,11,12,13,14 dan 15,” katanya.

Selain itu , semasa pemantauan dijalankan,didapati runtuhan tanah telah menyebabkan beberapa stor telah jatuh ke sungai dan beberapa bahagian tanah didapati dalam keadaan tidak stabil. Anggaran keluasan tanah runtuh ialah 20 x 15 meter persegi.

“Pihak bomba menasihatkan penduduk setempat supaya berhati-hati terutama semasa hujan lebat,”ujarnya sambil menambah,kejadian tanah runtuh ini berlaku pada Sabtu lalu, sekitar 6.30 petang,”katanya lagi.

Oleh EARL ANEK

See author's posts


Kad kredit bekas Presiden Brazil dibelanjakan tinggi di restoran, kedai aiskrim

BRASILIA: Kad kredit milik bekas Presiden Brazil, Jair Bolsonaro dilaporkan dibelanjakan lebih AS$21,000 (RM91,000) di restoran dan AS$10,700 (RM46,384) di bakeri dalam tempoh sehari.

Selain itu, lebih daripada AS$1,600 (RM6,936) turut dibelanjakan di kedai aiskrim.

Perbelanjaan rasmi yang tinggi bagi kad kredit Bolsonaro itu menimbulkan keresahan dalam kalangan rakyat.

Ia didedahkan melalui satu penyata akaun siaran awam yang diterbitkan di laman web kerajaan, semalam.

Bolsonaro dan 21 lagi pegawainya mempunyai akses terhadap kad itu.

Tidak seperti pemimpin sebelum ini, Bolsonaro mendedahkan maklumat rasmi termasuk perbelanjaan kad kredit di mana dasar itu ditarik semula oleh penggantinya, Luiz Inacio Lula da Silva.

Jumlah keseluruhan yang dicaj pada kad itu adalah hampir separuh daripada yang dibelanjakan semasa tempoh empat tahun pertama pentadbiran Lula bermula pada 2003, walaupun beliau menggunakannya untuk tujuan penginapan semasa melancong ke luar negara.

Bolsonaro sebelum ini sering mendakwa tidak melakukan caj satu senpun pada kad itu.

Namun, berdasarkan analisis rekod yang baharu dibuka oleh laman web berita Uol mendapati lebih daripada AS$235,000 (RM1 juta) dibelanjakan oleh Bolsonaro semasa bercuti pada 2019, 2020 dan 2021.

Hampir AS$14,000 (RM60,689) dibelanjakan sekali di stesen minyak dan AS$286,000 (RM1.23 juta) lagi untuk beberapa lawatan ke hotel mewah di Guaruja iaitu sebuah pusat peranginan tepi laut berhampiran Sao Paulo.

Menurut laman web G1, hotel itu menempatkan anggota rombongan Bolsonaro, sementara beliau menginap di kompleks tentera.

Perbelanjaan tinggi antaranya turut membabitkan pembelian makanan.

Pada satu lawatan ke sebuah restoran di Boa Vista di negeri Roraima di Amazon, kad presiden digunakan untuk membayar bil lebih daripada AS$21,000 (RM91,034).

Jumlah itu dipercayai cukup untuk menempah sehingga 2,000 hidangan paling mahal di restoran terbabit iaitu ayam panggang dan menu sampingan yang harganya kurang daripada AS$10 (RM43).

Kad itu juga digunakan untuk mengenakan bayaran lebih daripada AS$71,000 (RM307,784) dalam tempoh empat tahun di sebuah bakeri di Rio de Janeiro.

Daripada jumlah itu, hampir AS$11,000 (RM47,684) dibelanjakan sekali gus iaitu pada hari selepas perkahwinan anak lelaki Bolsonaro. – AFP

See author's posts


Permohonan GKP dibuka semula

KUALA LUMPUR: Kerajaan bersetuju untuk membuka semula permohonan Geran Khas Prihatin (GKP) mulai 1 hingga 31 Oktober 2020 dengan melibatkan peruntukan hampir RM600 juta, kata Perdana Menteri Tan Sri Muhyiddin Yassin.

Beliau berkata, pembukaan semula inisiatif GKP untuk permohonan baharu dijangka dapat memberi manfaat kepada lebih 200,000 peniaga mikro.

“Semasa turun ke padang dan bergaul dengan usahawan di peringkat akar umbi, saya menerima rungutan bahawa ada yang tidak menerima bantuan tersebut kerana tidak sempat untuk membuat permohonan.

“Terdapat juga peniaga yang tidak memenuhi syarat terdaftar sebelum 1 Januari 2020,” katanya dalam pengumuman Kerangka Inisiatif Tambahan Khas: Kita Prihatin yang disiarkan secara langsung semalam.

Muhyiddin berkata, mengambil kira maklum balas yang diterima, GKP akan dibuka kepada peniaga mikro yang berdaftar atau memegang lesen berniaga dengan Suruhanjaya Syarikat Malaysia atau Pihak Berkuasa Tempatan sehingga 31 Ogos 2020.

Katanya, bayaran disasarkan akan dibuat mulai 25 November 2020.Di bawah Pakej Prihatin PKS (Tambahan) yang diumumkan di bawah Pakej Rangsangan Ekonomi Prihatin Rakyat (PRIHATIN), kerajaan telah menyediakan GKP khusus untuk membantu mereka meringankan beban kewangan akibat penularan wabak Covid-19.

Permohonan untuk GKP telah dibuka pada 1 hingga 15 Mei 2020 dengan kadar bantuan berjumlah RM3,000 dan telah memberi manfaat kepada 545,000 peniaga kecil di seluruh negara.

Muhyiddin berkata, kerajaan membuat penyaluran sebanyak RM1.63 bilion untuk tujuan ini.- Bernama

See author's posts


Keringkam sama nilai dengan emas

Anda biasa melihat wanita Sarawak menggayakan tudung atau selayah keringkam yang sarat bunganya?  Jangan tidak percaya bahawa harga sehelai tudung itu boleh mencecah belasan ribu ringgit dan semakin lama usianya, semakin tinggi nilainya.

Menurut pembuat kraf tangan keringkam, Norinda  Su’ut, 53, nilai kain keringkam sama seperti harga emas kerana benang keringkam itu sendiri memang bersadur dengan emas.  Oleh itu, nilai keringkam juga meningkat mengikut harga emas.

“ Justeru untuk menentukan harga keringkam itu, pembuat keringkam biasanya menghitung helaian benang emas yang digunakan, harga kain ditambah dengan upah,”  kata beliau yang juga merupakan Setiausaha Persatuan Keringkam dan Songket Sarawak.

Menguasai seni keringkam sejak usia sembilan tahun, wanita yang berasal dari Kampung Lintang ini sudah biasa menghasilkan tudung keringkam untuk kalangan orang ternama.  Bagi beliau, seni ini terlalu istimewa kerana ia warisan keluarga dan beliau bertanggungjawab untuk meneruskannya.

“Saya belajar seni ini dari nenek saya sebab masa kecil saya selalu mengacau beliau ketika menyulam keringkam.  Bukan sahaja keturunan kami malah hampir semua wanita di Kampung Lintang ketika itu ada membuat keringkam, cuma bezanya mereka hasilkan untuk diri sendiri dan bukan untuk dijual,” katanya.

Tidak mahu seni ini pupus dari keturunan mereka, Norinda menurunkan seni keringkam ini kepada seorang daripada tiga anak perempuannya.

“Hanya seorang daripada anak perempuan saya yang berminat tetapi disebabkan dia sibuk dengan pelajaran, maka dia tidak begitu fokus untuk menghasilkan keringkam,” katanya.

Bercerita tentang proses menyulam keringkam, Norinda berkata perkara pertama adalah mencari kain yang sesuai, biasanya kain Kasa Rubia atau Chiffon, bergantung kepada kehendak pelanggan. Bagi Norinda sendiri, beliau biasanya membeli tudung sedia ada yang berkualiti di pasaran kerana merasakan cara ini lebih mudah.

Seterusnya adalah menyediakan benang keringkam, sama ada benang emas atau perak, juga berdasarkan permintaan pelanggan. Benang emas biasanya dibeli dengan harga RM200 seikat (anggaran lapan hingga 12 helai) dan sebagaimana yang dinyatakan di atas, harga benang ini turun naik mengikut harga emas di pasaran.

Jumlah benang yang digunakan pula bergantung motif  atau ‘tabur’ dalam istilah keringkam, yang diminta pelanggan.  Lebih banyak benang diperlukan jika pelanggan meminta sulaman pada keseluruhan bahagian tepi tudung atau motif yang rumit .

Kain akan dibentang di atas satu rangka khas atau dipanggil ‘pedangan’ yang berfungsi menegangkan kain agar mudah disulam.  Selepas itu baharulah sulaman tepi atau ‘tali air’ dibuat dan seterusnya ‘tabur’ di bahagian dalam.

“Proses menyulamnya guna teknik ‘tebus dan tarik’ atau mengira ke depan dan ke belakang berdasarkan urat benang.  Selebihnya adalah kreativiti untuk menghasilkan corak yang dimahukan serta kesabaran untuk menyiapkannya” kata Norinda.

Untuk menentukan harga keringkam yang dihasilkan pula, pembuat keringkam seperti Norinda mempunyai kaedah kiraan iaitu jumlah ikat benang didarab dengan harga seikat dan kemudian jumlah ini diganda. Sebagai contoh, jika enam ikat benang digunakan dan harga benang seikat adalah RM200 cara mengira harga adalah (6 x RM200 x 2).  Harga tudung keringkam tersebut adalah sekitar  RM2,400 dan harga ini sudah termasuk upah.

Sudah mahir dengan seni ini, Norinda tidak mengalami masalah untuk menyiapkan apa sahaja motif keringkam yang diminta pelanggan.  Bagaimanakan sebagai seorang yang mempunyai kerjaya tetap, beliau sentiasa mengejar masa untuk menyiapkan tempahan.

Bagi sehelai tudung keringkam dengan motif paling mudah seperti tudung bawal segi tiga, Norinda boleh menyiapkannya dalam  masa dua hari, manakala selayah pendek dengan sisi bersulam di empat sudut kain serta ‘tabur’ yang jarang pula mengambil masa antara sebulan hingga dua bulan.

“Bagaimanapun untuk selayah yang padat ‘tabur’ akan mengambil masa antara empat hingga lima bulan,” kata Norinda.

Seorang yang mementingkan kualiti produknya, Norinda sentiasa memastikan selayah keringkam yang dihasilkannya sebagai karya yang terbaik demi menjamin kepuasan hati para pelanggannya.

Memiliki tudung atau kain keringkam memang membanggakan kerana ia warisan tradisi Sarawak , namun kata Norinda, jagaan kain ini agak rumit.

Beliau tidak menggalakkan pemilik keringkam mencuci tudung atau kain ini selepas dipakai kerana jika tidak pasti kandungan bahan kimia di dalam bahan pencuci, ia boleh merosakkan warna benangnya.

“Selepas dipakai, anginkan sahaja dan elakkan  juga menyembur minyak wangi pada tudung keringkam.  Jagaannya memang rumit tapi nilainya kain ini sentiasa meningkat, sebab itu ia begitu berharga,” katanya.

Oleh HAINI DARANI

See author's posts


SHAH ALAM: Pro Canselor Universiti Teknologi Mara (UiTM) Tan Sri Dr Abdul Rahman Arshad meninggal dunia pagi semalam pada usia 83 tahun akibat sakit tua, di kediamannya di Taman Ampang Utama, Ampang dekat sini.

Universiti itu dalam kenyataan semalam berkata Allahyarham disahkan meninggal dunia kira-kira 10.45 pagi semalam.

Jenazah akan disolatkan di Masjid Jamiul-Huda, Jalan Pinang, Kampung Melayu, Ampang, sebelum dikebumikan di Kampung Air Limau, Melaka.

Allahyarham dilantik sebagai Pro Canselor UiTM pada 15 Disember 2002 dan meninggalkan seorang isteri, Puan Sri Noor Hayati Mohamed.

Selain Abdul Rahman, lima lagi Pro Canselor universiti itu ialah Tun Ahmadshah Abdullah, Tan Sri Dr Arshad Ayub, Tan Sri Dr Sallehuddin Mohamed, Tan Sri Safri Awang Zaidell dan Tan Sri Zarinah Anwar.

Sementara itu, Naib Canselor UiTM Prof Emeritus Datuk Ir Dr Mohd Azraai Kassim dalam kenyataannya menzahirkan ucapan takziah kepada keluarga Allahyarham.

“Dukacita dimaklumkan bahawa Tan Sri Datuk Seri Panglima Dr Abdul Rahman Arshad, Pro-Canselor UiTM telah kembali ke rahmatullah pada 16 Ogos 2020.

“Seluruh warga UiTM merakamkan salam takziah kepada keluarga Allahyarham dan semoga roh Allahyarham ditempatkan dalam kalangan orang-orang yang beriman serta beramal soleh,” katanya.– Bernama

See author's posts


Jaga nama enggau rega artis kitai

ARTIS Iban (penanyi) nerima bayar bebida ari pangan diri. Naka ke diatu kitai bedau bisi ‘machanism’ tauka standard rega ti belebas pasal bayar nya. Ba hal nentuka bayar, kitai agi bepanggai ba populariti album artis nya; lagu, muzik enggau ‘image’ sida. Kedua, aum (agreement) enggau penau sida semekih (deal & negotation) enggau ‘event organiser’ mega nentuka penyampau bayar nya.

Enti kitai agi nadai ‘standard rate’, kitai tetap enda ulih mutarka isu ‘flat rate’ bayar artis. Ketegal nya, pemutus pasal bayar artis Iban agi bepanggai ba populariti, pengerindu enggau pengasih orang ke sida.

NEMU CHARA NGELAKUKA (MARKETING) DIRI

Ba dunya pemerindang kitai mesti nemu chara ngelakuka (marketing) diri. Enda milih artis lama tauka artis baru, kitai enda ulih enda rajin ngasurka mua diri ngambika kitai lebih ditemu sereta dikelala orang bukai. Artis baru tauka artis single tau lebih popular

enti sida iya rajin ‘marketing’ diri empu. Nya alai, artis lama patut beserumba promo diri empu lalu anang mina nganti orang datai ngambi sida iya agai show.

“ADD ON VALUE”

Tiap iku artis patut nemu kualiti enggau value (rega) diri empu. Bala ‘organizer’ enggau palan pemerindang sigi ngarapka artis ti dikangauka sida merindang ba palan sida bisi “add on value” tauka mai penguntung ngagai palan sida.

“Add on value” tau dikena narit mayuh agi orang datai ngagai palan nya. Kelimpah ari kualiti merindang, “add on value” mega tau nambahka pemanah bisnes. Chunto; karaoke pub, cafe, bistro, funfair enggau palan ke bukai. Ba kes ke bansa tu, status artis lama enggau artis baru ukai pekara pemadu beguna tang artis nya empu mesti landik ngerami; landik ngambi ati audien, ulih merindang orang ke datai lalu ngemadaska agi show tauka pengerami ti digulu sida iya nya.

ISU MUTUNG LUAN

Isu “mutung luan” show pangan diri enda patut nyadi ba industri muzik kitai. Kebuah pia laban niat nya enda badas. Bala artis diperansang ngangkatka kualiti  diri empu tang enda ibuh kiruh tauka chemuruka pengelebih artis bukai. Sapa ke rajin ngiga peluang

“job” kin kia, sida tentu bulih mayuh agi show. Ba pekara tu, tiap iku artis patut nemu gaya pengawa diri tang enda ibuh chemuru sereta besangka enda manah ngagai pangan diri.

DORSICA ROBERT

“Nadai isu pasal kaul entara artis lama enggau baru. Semua diberi ungkup enggau peluang ke sebaka. Diatu sapa ke rajin promo diri tentu bulih ungkup ke lebih.

Nya hak enggau penau siku-siku kitai. Taja pan pia aku arap semua artis lagu Iban di menua tu sama mereti nyaga nama diri enggau industri. Reti nya anang meh

kitai kelalu ngemaruh image industri enggau diri empu datai ke orang nyau enda bebasaka kitai agi; lebih agi sentang bayar,” ku Dorsica Robert ke popular enggau

lagu Enda Nyagi Jadi.

EISNER NALA

Eisner Nala ke popular enggau lagu Selipar Jipun bisi mega meri komen enggau penemu pasal bayar artis Iban maya kediatu.

“Ba aku, isu mutung luan show pangan diri ukai isu besai ba industri. Kebuah pia laban aku pechaya sapa ke rajin ngiga show tentu ga bulih mayuh agi. Taja pan pia, aku mina minta artis Iban enda kelalu nempayaka image enggau bayar show diri empu. Naka ke diatu bedau ga aku ninga artis kitai belagu enda bebayar tauka semina dibayar RM100 aja. Enti sema utai tu amat bisi nyadi, sekali aku agi aku minta kasih ngagai ‘event organizer’ bepikir dua tiga kali laban tuju kitai sama-sama deka nyaga image industri muzik kitai tu. Jaku tu semina ke lalau lalu ukai dituju ngagai sapa-sapa,” ku Eisner Nala ke udah kala bulih anugerah Persembahan Terbaik ba ACSJ.

LINDA SIMAI

“Aku arapka artis lagu Iban sama bela bulih pemujur enggau pengelantang sekumbang ke begelar artis. Ba aku, isu bayar show kelalu baruh tauka kelalu tinggi ukai penanggul ke besai. Isu ke bansa tu nyadi di serata menua nyengkaum artis Semenanjung. Taja

pan pia, kitai ke nyadi artis tentu udah nemu chara ngetanka pemanah nama enggau image diri. Ba hal tu, aku enggai nyadi ngajar kita laban kitai bisi chara kediri empu. Enti ulih kitai ke artis patut nemu standard enggau kualiti diri empu. Bayar show nyangka

bepanggai ba album enggau populariti lagu.

“Taja munyi nya, aku ukai madah artis ke udah mayuh album lebih badas tauka lebih popular tang kriteria nya meh ti dikena nentuka penyampau bayar show kitai. Runding aku mudah aja; artis baru pan ulih popular jampat lalu nerima bayar ke tinggi enti sida rajin sereta ‘improve’ kualiti ‘performance’ tiap kali sida iya show. Artis lama enda patut kelalu magi diri ari artis baru (enti bisi). Ti ulih, sama-sama meh kitai begulai sejalai enggau pangan diri,” ku Linda ngujungka randau kami sebuat.

SEMINA JAKU LALAU

Ngerikot lagu album single tauka album penuh nya hak siku-siku kitai. Nadai salah ngeluarka album nyadi artis nitihka chara diri empu. Taja pan munyi nya, siti pekara ti patut dijaga nya kualiti lagu enggau image diri. Pekara nya enda tau ditempayaka pia aja laban orang tetap enda bebasaka kitai enti pekara nya enda ulih jaga.

Begulai sejalai ba industri patut dikemeratka agi. Badas amat ti kitai ulih “appreciate” penemu ti badas tang ukai milih sapa ti mansutka penemu nya.

Selamat bejalaika pengawa, gerai sereta mujur selalu. Beli meh CD / VCD ti original. Ti bisi penemu ke badas agi, tau ditambahka ditu.

Dikarang: MR TUBAI PENGERINDU

See author's posts


UNIMAS 401 Universiti Terbaik di Asia

KOTA SAMARAHAN: Universiti Malaysia Sarawak (UNIMAS) sekali lagi menempa nama dengan kedudukan 401 universiti terbaik di Asia apabila mendapat penarafan yang diumumkan dalam The Higher Education (THE) Asia University Ranking 2020 pada Rabu lepas.

Penilaian THE Asia University Rankings adalah berdasarkan pencapaian lima indikator iaitu Teaching (25%), Research (30%), Citations (30%), International Outlook (7.5%) dan Industry Income (7.5%)

Pencapaian UNIMAS ini adalah hasil kerjasama semua warga universiti dalam usaha memartabatkan nama di mata dunia dan semestinya menjadi universiti pilihan di kalangan pelajar dan penyelidik.

Malah UNIMAS turut disenarai pendek dalam tiga kategori untuk Award Asia 2020 iaitu International Strategy of The Year-Roaring UNIMAS as a Global Brand, Excellence and Innovation of the Arts dan Workplace of the year.

Selain itu, UNIMAS juga  adalah satu satunya universiti di Malaysia dan Asia Tenggara yang tersenarai dalam senarai anugerah Asia ini.

Pada tahun lepas, UNIMAS merupakan universiti di Malaysia dan Asia yang disenarai pendek  dalam Times Higher Education Awards Asia 2019 di Abu Dhabi untuk dua kategori iaitu Outstanding Support for Students Award dan Technological Innovation of The Year Award.

Dengan pencapaian ini UNIMAS ingin melangkah lebih jauh dan akan sentiasa melakukan penambahbaikan berterusan terhadap aspek pengajaran, pembelajaran, penyelidikan, pengantarabangsaan, dan hubungan baik industri untuk melakarkan kejayaan dan pencapaian signifikan serta meletakkan nama UNIMAS setanding dengan universiti terbaik lain.

See author's posts


Pengkomersialan teknologi minyak sawit cecah nilai pasaran RM3 bilion

KUALA LUMPUR: Kira-kira 30.4 peratus teknologi minyak sawit Malaysia telah dikomersialkan
setakat ini dengan nilai pasaran mencecah RM3 bilion yang memberi manfaat
kepada kemajuan industri sawit meliputi keseluruhan rantaian pengeluaran.

Lembaga Minyak Sawit Malaysia (MPOB) berkata di sektor huluan, kemajuan
teknologi dan penemuan saintifik adalah bertujuan untuk meningkatkan lagi
pengeluaran hasil sawit.

“Ini meliputi penggunaan tanaman bermanfaat dan semburan udara penggunaan
kulat bagi kawalan serangga perosak ulat bungkus dan kumbang badak serta
formulasi baja bio bagi mengawal penyakit pokok sawit.

“MPOB boleh berbangga dengan kejayaan inovasi teknologi apabila berjaya
mencipta dan melancarkan 667 teknologi merangkumi semua sektor dalam industri
sawit sejak 20 tahun lepas,” kata Ketua Pengarahnya Dr Ahmad Parveez Ghulam
Kadir.

Beliau berkata demikian dalam satu kenyataan bersempena dengan sambutan
ulang tahun ke-20 MPOB yang melakar pencapaian dalam penyelidikan, pembangunan
teknologi dan inovasi dalam industri sawit.

Ditubuhkan pada 1 Mei 2000, melalui penggabungan PORIM dan PORLA, MPOB
telah mencapai banyak kejayaan sepanjang 20 tahun perjalanannya untuk menjadi
satu organisasi yang berwibawa menyumbang kepada kemajuan industri sawit
negara.

Pembangunan jentera perladangan dan penggunaannya dalam operasi ladang
sawit meningkatkan kecekapan kerja-kerja penuaian buah sawit, pengutipan dan
pengumpulan buah lerai, dan pengangkutan dalam ladang telah meningkatkan
produktiviti pekerja dan kecekapan pengurusan ladang.

Sementara itu, kemajuan dalam penyelidikan biakbaka dan bioteknologi MPOB
telah berjaya menghasilkan bahan tanaman sawit iaitu siri PS1 hingga PS13
melalui pengumpulan pelbagai baka sawit terbaik.

Bahan tanaman sawit siri PS mempunyai ciri-ciri unggul seperti pokok renek,
hasil tinggi, tangkai panjang dan tinggi kandungan Vitamin E tokotrienol.

Satu lagi pencapaian adalah program penyelidikan genom yang dapat
meningkatkan pengeluaran hasil tanaman sawit melalui pemilihan bahan tanaman
berkualiti serta mengurangkan pencemaran bahan tanaman yang berkualiti rendah
di peringkat awal semasa fasa percambahan anak benih dan di tapak semaian.

Teknik bioteknologi seperti kultur tisu, kaedah penyelidikan molekul serta
teknologi moden yang merangkumi penjujukan gen, genomik dan kejuruteraan
genetik berupaya meningkatkan pengeluaran minyak sawit secara teori sehingga 18
tan sehektar setahun.

MPOB mencatat pencapaian penting apabila menjadi organisasi pertama yang
berjaya melaksanakan penjujukan gen sawit pada 2005.

Penemuan penting ini adalah pemangkin kepada kajian jujukan genom sawit
pada 2009.

“Ini membolehkan pengenalpastian gen yang mempengaruhi sifat agronomi
penting pokok sawit. Adaptasi hasil penemuan ini kepada kit ujian diagnostik
molekul akan membantu meningkatkan kecekapan bidang biak baka sawit,” kata Dr
Ahmad. – Bernama

See author's posts


Agong titah 30 Ahli Parlimen BN menghadap esok – Istana Negara

KUALA LUMPUR, 22 Nov (Bernama) — Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menitahkan 30 Ahli Parlimen Barisan Nasional (BN)  menghadap Seri Paduka di Istana Negara secara individu pada jam 10.30 pagi esok.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata ia lanjutan daripada sesi menghadap baginda oleh ketua gabungan Pakatan Harapan (PH) dan Perikatan Nasional (PN) di Istana Negara, hari ini.

Beliau berkata proses itu adalah bertujuan supaya Al-Sultan Abdullah dapat membuat keputusan bagi melantik seorang Ahli Dewan Rakyat yang pada hemat Seri Paduka mungkin mendapat kepercayaan majoriti sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

“Seri Paduka Baginda menyeru dan menasihati seluruh rakyat agar bersabar dan bertenang sehingga proses pembentukan kerajaan baharu dan pelantikan bakal Perdana Menteri Malaysia ke-10 selesai,” katanya dalam kenyataan, hari ini.

Seri Paduka turut menyeru rakyat untuk bersama mendoakan semoga proses tersebut dipermudahkan dan berjalan lancar demi kepentingan tanah air yang tercinta.

Al-Sultan Abdullah turut mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk bencana dan musibah.

Terdahulu, Pengerusi PH, Datuk Seri Anwar Ibrahim dan Pengerusi PN, Tan Sri Muhyiddin Yassin menghadap Al-Sultan Abdullah di Istana Negara setelah tiada Ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

Majoriti mudah untuk membentuk kerajaan ialah 112 kerusi namun ketika ini berlaku situasi Parlimen tergantung apabila tiada parti atau gabungan politik mendapat majoriti mudah untuk membentuk kerajaan Persekutuan.

Keputusan Pilihan Raya Umum ke-15 (PRU15), Sabtu lalu,  menyaksikan PH memperoleh 82 kerusi Parlimen diikuti PN (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.

— BERNAMA

See author's posts


GPS pandang serius isu mobiliti pergerakan rakyat

LIMBANG: Kerajaan GPS memandang serius isu mobiliti pergerakan rakyat di Limbang dan Lawas yang perlu melintas negara Brunei.

Sehubungan itu, kerajaan negeri bersetuju untuk  membiayai sepenuhnya kos untuk ujian swab Covid-19 untuk semua rakyat Sarawak yang ingin melintas Negara Brunei berkuatkuasa serta merta.

Menurut Menteri Pemodenan Pertanian, Tanah Adat dan Pembangunan Wilayah Sarawak (MANRED) Datuk Dr. Abdul Rahman Ismail perkara itu diluluskan kerajan negeri dalam mesyuarat Kabinet Negeri yang berlangsung pada Khamis lepas.

Beliau yang juga Ahli Dewan Undangan Negeri (ADUN) Bukit Kota memberitahu media ketika ditemui ketika mengadakan lawatan ke projek benteng tanah runtuh di Kampung Pemukat petang semalam.

“Kita bagi rakyat di Limbang mengucapkan berbanyak terima kasih kepada Ketua Menteri Datuk Patinggi Abang Johari Tun Abang Openg kerana meluluskan permintaan rakyat Sarawak khususnya masyarakat Limbang dan Lawas supaya kos pemeriksaan dan uji Covid ditanggung sepenuhnya kerajaan negeri,”ujarnya.

Turut sama ialah Timbalan Residen Limbang Sebi Abang.

“Bagi kita ini merupakan keputusan yang pastinya satu berita gembira yang akan meringankan beban masyarakat kita yang melalui Brunei, termasuk semua golongn penjawat awam, pihak  swasta, pengangkut barang keperluan dan mereka yang melalui Brunei dengan syarat mereka mestilah rakyat Sarawak,” tambahnya.

Sehubungan itu, mereka yang ingin melakukan urusan rentas sempadan perlu berhubung dengan Jawatankuasa Pengurusan Bencana Bahagian Limbang dan Jawatankuasa Pengurusan Bencana Daerah Lawas sebelum melakukan ujian swab Covid-19.

Ujian saringan Covid-19 adalah syarat yang diperkenalkan kerajaan Brunei untuk membenarkan orang asing melintas  negara itu dan warganegara asing juga harus membayar BND 3 (RM9.30) untuk caj masuk dan keluar oleh Brunei mulai awal bulan ini.

Sementara itu katanya sebanyak RM800,000 ribu diperuntukan kerajaan negeri melalui Projek Tranformasi Luar Bandar (RTP) bagi kawasan Bukit Kota untuk melaksana projek benteng tanah runtuh masing-masing membabitkan Kampung Bukit Kota dan Kampung Pemukat.

Oleh Adeng Edrus

See author's posts